Accueil / À la Une / Pegsuniañ evit an adunvaniñ\nMaxime TOUZE 27 février 2018\nSed aze an difi zo bet boulc’het gant ar c’henstroll 44=BZH : ur gumun, ur pegsun ! E deroù miz Kerzu 2017 e oa bet aozet un devezh preder e Sant-Ervlan diwar-benn stourm an adunvaniñ, penaos kas pelloc’h meno an adunvaniñ e Breizh a-bezh, peseurt palioù etre da dizhout ha peseurt doareoù nevez dreist-holl.\nKinniget e oa bet gant daou stourmer aozañ un doare kenstrivadeg evit broudañ an dud da lakaat pegsunioù evit an adunvaniñ e pep kumun eus Breizh. 1 478 kumun a zo memestra ! Ne vo ket aes da dizhout. Met e korf tri miz ez eus bet pegsuniet un drederenn eus ar c’humunioù. Disul e oa bet goloet 505 kumun evit bezañ resis. Gallout a reer gwelet war ar skeudenn a-us ar re zo bet graet. E melen ar c’humunioù nevez-begsuniet ar sizhun dremenet, e glas ar re all dibaoe penn-kentañ an difi. Bep Lun e vez graet ur rentañ-kont eus ar pezh zo bet graet ar sizhun a-raok. Peurliesañ e vez lakaet ur pegsun met gallout a reer lakaat muioc’h evel-just. Lod a laka war ar panelloù mont e-barzh, lod all e kreiz-kêr. N’eus ket un doare da ober, ar pezh a gont eo e vefe lakaet e pep kumun. Ha ret eo tennañ ur poltred eus ar pegsun ha kas war ar bajenn Facebook savet a-ratozh, amañ e c’halloc’h gwelet ar fotoioù.\nLod a lârfe n’eo nemet un draig evit stourm an adunvaniñ met dedennus eo soñjal e vo gwelet bemdez gant miliadoù a Vretoned er pemp korn eus ar vro ur pegsun a gaso soñj dezho ez eus c’hoazh eus ar stourm-mañ. Goude taol fall 2014 eo diaes da gas war-raok hag evit kalz a dud eo kollet. Keit ha ma vo tud prest ha Bretoned emskiant eus ar pezh eo Breizh ne vo ket kollet.\nPartager la publication "Pegsuniañ evit an adunvaniñ"\n44=BREIZH Breizh bretagne réunification réunification de la bretagne\t2018-02-27


Poltred Hegel gant Schlesinger\nGeorg Wilhelm Friedrich Hegel (27 a viz Eost 1770 e Stuttgart - 14 a viz Du 1831 e Berlin) a oa ur prederour alaman hag unan eus krouerien an idealouriezh alaman gant Johann Gottlieb Fichte ha Friedrich Wilhelm Joseph Schelling.\nUl levezon kreñv war aozourien niverus all en deus bet. En o-zouez e kaver (Bauer, Marx, Bradley, Sartre, Küng). E-touez e enebourien e kaver Schelling, Kierkegaard, Schopenhauer, Nietzsche, Heidegger, Russell). Hegel a lâre diwar-benn an darempred etre natur ha frankiz, peurfedusded ha trehontiñ hag unvaniezh an daou dra-se hep skarzhañ kuit an eil pe egile.\nAdtapet diwar « https://br.wikipedia.org/w/index.php?title=Georg_Wilhelm_Friedrich_Hegel&oldid=1482872 »\nKemmoù diwezhañ degaset d'ar bajenn-mañ d'an 5 Ebr 2013, da 00:46.


Pajenn:Instructioneu santel ar er gurionnéeu principal ag er religion, 1790.djvu/15 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/15\npéh-zou droug ; hac e ra demb istimein en distérran œvr-mat groeit eit Doué, gùel eid en ol actioneu inourabl groeit eid er béd.\nEn Nærh e ra demb feahein ol er péh-zou diæz én hènd a hur salvedigueah ; e ra demb resistein doh tantationeu er goal-speret, doh er béd, doh er péhet ; hac e ra demb courage d’andur quêntoh er marhue eit gobér nitra e zispligehai de Zoué.\nEn Tamperance e zistag hur halon doh en treu crouéèt, doh er plijadurieu, hac e ra demb hum chervige a nehai eit hun dobér hemb quin ha soulagemant hun Nessan, dré en dezir e laq én hur halon de glasq drès peb-tra er madeu hac el lehuinè éternel.\nEr Justice e ra demb hum aqùittein ag er péh e zeliamb de Zoué, demb-ni hun hunan ha d’hun Nessan, guét ur grèd perpet ampert ha carantéus. Hanhuein e rér ehue Justice en assamblage ag en ol Vertuyeu, hac un dén santel e hanhuér un dén just.\nOl er Vertuyeu en dès dobér a Brudance, a Nærh, a Damperance hac a Justice. A Brudance eit goud choæge er fin, er moyandeu hac er circonstanceu jaugeabl eid en excelcice a bep Vertu. A Nærh eit ne vehér quet distroeit ag en excelcice ag er Vertuyeu particuliér, dré zougeance nac espérance er bet. A Damperance eit ma vou groeit quemènd èl e faut, ha non pas mui eit ne faut. A Justice eit ne vanquehèmb quet ér pratiq a bep-Vertu d’er péh e zeliamb de Zoué, demb-ni hun hunan, ha d’un Nessan.\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/15&oldid=128681 »


Wikipedia:Kendivizoù reolata/Kelc'hgeriadur pe Holloueziadur - Wikipedia\nKLOZ EO AR VOTADEG-MAÑ\nVOTADEG Digor eo ar votadeg etre ar Yaou 23 C'hwevrer (19 eur) betek ar Yaou 2 a viz Meurzh (19 eur) 2006 Votit e traoñ ar bajenn\nKelc'hgeriadur pe holloueziadur\nWar Wikipedia e reer gant kelc'hgeriadur evit treiñ ar galleg encyclopédie. Daoust hag un dibab eo ? Ur ger all a gaver e brezhoneg : holloueziadur. Kavout a ran ez eus perzhioù gwelloc'h gant ar ger-se : kalz hesonoc'h eo eget kelc'hgeriadur hag e heuliad -lc'hg- ; heñvel eo ouzh ar gerioù a gaver e kembraeg pe e kerneveg ; savet gwelloc'h eo e-keñver ster ar ger, diwar an elfennoù holl ha gouez-. Ar ger kelc'hgeriadur a lak da gemmeskañ gant geriadur tra ma tlefe bezañ un dra bennak disheñvel (hag ar pennad nevez roued a vije e blas en ur geriadur kentoc'h eget en un holloueziadur, pa ro gerioù deveret pe un dro-lavar...). --Llydawr 20 Gen 2006 da 17:35 (UTC)\nPa oa bet krouet ar wiki e oa bet chikan spontus e-pad pell etre ar re a rae gant an termen gallek brezhonekaet añsiklopedi hag ar re a rae gant kelc'hgeriadur. A-benn ar fin eo aet ar maout gant kelc'hgeriadur, a-bell. Anavezout a ran ivez ar ger holloueziadur met ne seblant ket bezañ implijet gant kalz a dud. Ne oa bet den ebet evit kinnig ober gant ar ger-se. Bremañ m'eo tavet ar tabut am befe un tamm mat a ziegi da adkregiñ ganti adarre. --Fulup 20 Gen 2006 da 18:56 (UTC)\nNe c'houlennan ket e vefe tabut. Met reizh e kavfen e vefe un diviz, gant arguzennoù, a-raok ober un dibab. Betek-henn e oa dizimplij a-walc'h ar gerioù kelc'hgeriadur hag holloueziadur. Dre ma ne oa oberenn ebet evel-se e brezhoneg. Bremañ ma'z eus unan, e ranker ober gant ur ger. Displeget em eus perak e kaven gwelloc'h, a galz, holloueziadur. Ma welan e sav an darn vrasañ eus an dud a-du gant kelc'hgeriadur, ez in da-heul an dibab-se. Met war a seblant n'eus ket kalz a dud o tont da welet ar bajenn-mañ...--Llydawr 29 Gen 2006 da 16:27 (UTC)\nMat eo din ober gant holloueziadur--Yun 12 C'hwe 2006 da 20:27 (UTC)\nA-du e savan ganit.--Neert 3 C'hwe 2006 da 13:09:41 (UTC)\nHag ez eus ur wikeriadur e brezhoneg. Er Wikeriadur e c'hallfe bezañ lakaet gerioù hag a zo termenet e Wikipedia, gant liammoù eus Wikipedia da Wikeriadur. Da skouer Fonetik ar sonioù. MP 9 C'hwe 2006 da 11:47 (UTC)\nSevel a ran a-du ivez gant holloueziadur. Aesoc'h eo da zistagañ, eeunoc'h ha komprenusoc'h. Kavet e vez e Geriadur An Here pa n'eus ket kelc'hgeriadur e-barzh. Iskomandant Marc'heg 17 C'hwe 2006 da 20:20 (UTC)\nMat, war a seblant ez eus un toullad tud na vefent ket direnket evit cheñch anv. Dam' soñj e vo mat aozañ un votadeg evit lakaat sklaer an traoù rak ur ger kreiz eo. Kelc'hgeriadur eo an termen zo bet graet gantañ e-pad bloavezhioù gant Skol-uhel ar Vro pa oa ur raktres kelc'hgeriadur ganto er bloavezhioù 80. Setu perak en deus graet ar ger-se e damm hent e bed ar vrezhonegerien ha n'eo ket souezh eta e vije bet graet gant ar ger-se e penn-kentañ ar wiki. N'eo ket bet degemeret Kelc'hgeriadur gant an Here en deus kavet gwell dibab an termen holloueziadur. N'on ket a-enep distreiñ war an dibab kentañ bremañ m'eo echu gant ar brezel droch zo bet oc'h ober e reuz e deroù ar wiki brezhonek. Ma vije divizet cheñch avat e c'houlennfen a-walc'h digant an holl kemer perzh el labour bras a vo ezhomm da gas da benn evit reizhañ an termen-mañ e pep lec'h er wiki rak kantadoù a venegoù eus an termen kelc'hgeriadur zo bremañ, dreist-holl er pajennoù skoazell hag en etrefas. Ret e vo kavout unan da reizhañ skeudenn al logo ivez. N'eo ket ur cheñchamant dister a c'houlenner aze ha n'em befe ket c'hoant bezañ ma-unan o reizhañ ar c'hraf-mañ war-lerc'h. Mat e vije da Ch. rogel reiñ e soñj ivez rak moarvat e oa deuet an termen gantañ er penn-kentañ --Fulup 18 C'hwe 2006 da 12:15 (UTC)\nOuzhpenn miz 'zo eo bet graet ar c'hinnig-se gant Llydawr hag hervez ar mod eo echu ar vreutadeg, poent eo digerin ar votadeg bremañ. Seul abretoc'h e vo graet ar cheñchamant, seul nebeutoc'h a labour a vo. Mat eo din sikour da zegas kemmoù d'ar pajennoù a c'hellin diraez. Gallout a rin ober war-dro skeudenn al logo ivez.--Yun 23 C'hwe 2006 da 11:03 (UTC)\nSkrivet en deus Fulup m'am boa implijet kelc'hgeriadur e penn kentañ ar Wikipedia brezhonek. War an talbenn n'on ket evit e nac'hañ. N'on ket a-du evit holloueziadur peogwir ne welan ar ger estreged geriadur an Here. Daoust hag eñ e vez implijet ingal e lec'h all? Nag e-barzh Bremañ, nag e-barzh Al Liamm, nag e-barzh Hor Yezh. D'am soñj eo d'ar Wikipedia kadarnaat an implij ha nompas krouiñ anezhañ. Direnket e vefen diwar an dra-se. --Ch. Rogel 23 C'hwe 2006 da 23:09 (UTC)\nA-enep krenn on 1 holloueziadur = omniscience ha tamm ebet encylclopédie ; 2 pedia = deskin ha cycle = kelc'h, setu aze perak e oa bet goveliet ar ger kelc'hazeskadur gant Imbourc'h ; 3 Kelc'h a ro da sonjal e reer an dro d'an danvez studiet hogen ne vezor ket gouest gwech ebet da C'HOUZOUT (gwrizienn holloueziadur)pep tra war an danvez-se (ha petra a oar an den gouiziekan eus an douar diwar-benn an hollved m'eman beuzet ennan ? Hollouezadur a zo gwall otus d'am sonj !) ; 4 ne gavan ket diaes Kelc'hgeriadur da zistagan, ha gwir eo ec'h en em gaver gant pep pennad dre gerioù a vez graet "an dro" (kelc'h) anezho. ; 5 [an abeg pouezusan] N'eo ket d'ar WIKI da zivizout war ar poent-se a zo yezhoniel rik : arveran an demokratelezh war dachenn ar sturyezhoniezh a laka en arvar kempouez ar yezh. Ma teu diwar divizou demokratek kemeret diwar herr ar brezhoneg da vezan ur benveg fall evit ar spered dre ma ne vo mui boull an traoù war dachennoù zo pa vezint displeget er yezh-se, e vo distaolet evel m'eo bet distaolet gant hon hendadoù a-raok GWALARN dre ma oa lizet hor yezh gant ar galleg. Ret eo goulenn eta ali un aotrouniezh war an dra-se. Mat e vefe enta votin kentoc'h da zibab un aotrouniezh sturyezhan en Emsav evit ar WIKI : Ofis ar brezhoneg , Preder, Diwan, un den prevez, Imbourc'h pe me 'oar me..\nSpi am eus e komprenot mat va arguzennou ha ma vo tu da lod eus ar sinerien "a-du" da zistrein war o mennad. N'eo ket re ziwezhat. Gwilhmod 25 C'hwe 2006 da 14:56 (UTC)\nDa ma soñj emañ ar gwir gant Gwilhmod. Me n'on ket evit lakat e brezhoneg gerioù faos. Holloueziadur a zo un "omniscience" kentoc'h evit un "encyclopédie". N'eus nemet da droc'hañ ar ger e daou evit gouzout hiroc'h evit-afer ar ster. Poent e vefe choazout bremañ etre "kelc'hazeskadur" ha "kelc'hgeriadur". Asantiñ a ran gant ar ger "kelc'hazeskadur" kentoc'h evit "kelc'hgeriadur" ma zo ennañ ur sonerezh start da zisklipañ : "lc'hg" > start da lonkañ kement-se evit ur brezhoneger.\nAr Skalf 26 Feb 2006 da 22:04 (UTC)\nEvit respont da Wilhmod :\n– Kraf 1. Pa 'm boa lennet holloueziadur ne'm boa soñjet e galleg met komprenet em boa an holl oueziadur, ar pezh n'eo ket tamm ebet ar memes tra ha gouzout pep tra. Moarvat out bet touellet gant an hevelebiezh a zo etre ar gerioù holloueziadur hag hollouiziek. Hemañ diwezhañ a gaver e geriadur ar brezhoneg arnevez (Imbourc'h), Geriadur Roparz Hemon (Al Liamm), geriadur Favereau (Skol Vreizh), geriadur Garnier, geriadur ar Glev (Al Liamm), geriadur An Here ha geriadur Preder (en linenn). Setu emañ an holl a-unan war ar c'hraf-mañ : hollouiziegezh eo ar ger brezhonek kevatal gant ar ger gallek omniscience ha n'eo ket holloueziadur.\n– Kraf 2. N'emañ ket kelc'hazeskadur e-barzh geriadur ar brezhoneg arnevez (Imbourc'h). Kelc'hgeriadur a c'heller lenn el levrenn gallek-brezhonek evit encyclopédie ha kelc'houiziad en div levrenn evit encyclopédiste.\n– Kraf 3. Ne glasker ket gouzout pep tra, lakaat dre skrid kement tra a ouezer ne lavaran ket.\n– Kraf 4. Marteze n'eo ket diaes dit da zistagañ. Evidon-me ne'm eus klevet biskoazh den ebet o tistagañ ar ger-se.\n– Kraf 5. (an hini pouezusañ) Ur gumuniezh a zo eus ar wikipedourien hag evel e-barzh pep kumuniezh ez eus reolennoù mont en-dro. Pa vez divizoù da gemer ne vez ket goulennet gant un Aotrou bennak divizout evidomp-ni met gant ar gumuniezh hec'h-unan e vez divizet. Ouzhpenn se, n'emaomp ket o klask sturyezhañ nag ijinañ ur ger nevez evit encyclopédie (tri a zo dija ha re zo re), dilenn ar ger a vo graet gantañ war bajenn degemer hor wiki ne lavaran ket. E-giz-se ez a en dro. Ober a reomp gant an demokratelezh evit ar pezh a sell ouzh hor c'humuniezh ha mat pell 'zo. Ha pa soñjan : "ankounac'haet" ez peus menegiñ Geriadur An Here evel danvez-aotrouniezh, koulskoude ez eo un oberenn a-bouez dre an niver a dud o deus kemeret perzh er raktres istorel-se (war-dro 80 anv a c'heller lenn war ar bajenn V).\n– Evit klozañ ha peogwir ez peus kroget da dreiñ e galleg e troin e galleg me ivez. Ret eo dibab etre toute la connaissance (holloueziadur) ha le dictionnaire circulaire (kelc'hgeriadur) :-)\nSpi am eus e kompreni mat va arguzennoù hag e c'helli distreiñ war da vennad. N'eo ket re ziwezhat :-)) --Yun 27 C'hwe 2006 da 15:43 (UTC)\nSevel a ran a-du gant an termen holloueziadur. D'am soñj eo bet renket ar gudenn un nebeud bloavezhioù zo dija gant Servij ar Brezhoneg. Bez em eus er gêr ul levr anvet Geriaoueg al levraouegoù ma oa bet dibabet an termen holloueziadur e 1998. Sed aze an dud o doa kemeret perzh : Christian Rogel (levraoueg 29), Izabel Araujo, Gweltaz ar Bihan, Emile Bleuzen, Jil Boucherit (levraoueg Skol-veur Roazhon II), Yvon Carluer, Ronan Koadig, Ronan Debel (levraoueg lise Diwan), Alan Dipode, Anna-Vari Gwilherm (TES), Patrice Fourn, Padrig an Habask, Fulup Jakez, Phillipe Lanoë, Alan Martel, Martial Ménard, Alan J. Raude, Jean-Do Robin, Ronan Tremel, Olier ar Mogn hag Iwan Kadored. Evel ma weler e oa aze tud a vicher, tud barrek war ar yezh, bed ar skolioù... Graet eo bet al labour. Ne vo ket adkroget. Labourioù all a zo da gas da benn war ar yezh ha daoust da bep tra ez eo aesoc'h ober gant holloueziadur eget kelc'hgeriadur. N'en deus ket ar brezhoneg da vont da heul ar galleg en-cyclo-pédie... Ret eo dimp kaout doujañs ouzh al labour bet kaset da-benn araozomp. --Tzintzuntzan 28 C'hwe 2006 da 16:52 (UTC)\nRespont a ran d'an evezhiadennoù diwezhan :\n– Kraf 1. Hevelep gwrizienn a zo gant Gouzoniezh ha Gouiziegezh : gouzout. Setu perak ne ran diforc'h ebet etre hollouziegezh ha holloueziadur. Deuet eo din ar ger omniscience diwar lenn ar ger, ha tamm ebet o klask er geriadurioù. Me sonj din ez eo trawalc'h an dra se evit disteurel ar ger-se. – Kraf 2. Bez eman kelc'hazeskadur e-barzh geriadurioù diwezhan Imbourc'h. Yun a gomz dwb geriadurioù kozh (1980 ha 1983). Enno e kaver kelc'hgeriadur (se n'am boa ket gwiriekaet, ha se a ziskouez ez eus un tammig hengoun a-du gant ar ger se eta) ha kavout a reer kelc'houiziad evit encyclopédiste (er ster eus an 18vet kantved, a ouzhpenn ar geriadurour. KELC'HOUIZIADUR pe KELC'HOUEZIADUR a c'hellfe bezan kinniget eta d'am sonj. – Kraf 3. "Ne glasker ket gouzout pep tra, lakaat dre skrid kement tra a ouezer ne lavaran ket" eme Yun. Lakaat dre skrid kement tra a ouezer ne reer ket : un diverran anezhan a skriver hepken, da lavarout eo e reer "an dro" eus an danvez, hepken, dre ziouer a blas ha dre ret, rak kalz re hir, ha dibosubl ez eo, en ur ger, ober mod all. Alese e kavan mat ar ger Kelc'h. Kelc'hgeriadur a c'heller tostaat ouzh kelc'hgelaouenn = revue, re-vue, da lavarout eo ur sell war "ar c'heloioù", ur sell-tro. KELC'HOUEZIADUR eta a yafe gwelloc'h a galz din eget HOLLOUEZIADUR rak ar wrizienn HOLL aze ne glot ket. – Kraf 4. N'eo ket diaesoc'h din distagan Kelc'hgeriadur eget Holloueziadur (a zo ur ger leun a vogalennoù). – Kraf 5. (an hini pouezusañ) Ar wikipedia hag an demokratelezh war dachenn ar sturyezhan. Pa ne vezer ket barrek (ha me evel ar re all) e ranker bezan fur a walc'h evit hen anzav ha goulenn digant arbennigourien. N'em boa ket meneget An Here ha gwir eo ez eo ur mell pazenn war-raok en hor yezh, met n'eus ken eus ar skipailh se na zoken eus an ti-embann se. "Ankounac'haet" (ar c'hochedoù a zo gant Yun, a fell dezhan ober prosez din aze pa n'am eus netra ebet a-enep da An Here !!!) ne oa ket ganin : ret eo goulenn sikour tud varrek ha BEV evit dirouestlan hor c'hudenn. Va c'hinnig ma vefe mouezhiet da zibab seurt aotrouniezh a gavan fur-kenan. Ar fed maz eus 80 den a deus kemeret perzh e savedigezh ar geriadur ne lavar ket, TAMM EBET, ez eus bet breutadeg etre ar 80 se dwb ar ger hollouziadur, a zo danvez hor votadeg. Gwirhenveloc'h eo ez eo bet lakaet er geriadur gant un den hepken, ha kaougantet gant un pe zaou all ha setu holl. Dwb DEMOKRATELEZH, diwar demos pobl ha cratos beli. Gwelout a ran ez eus sanset 200 wikipediad bennak ha n'eus nemet un dousennad a dud o deus votet betek hen. N'eo ket demokratiezh an hini ez eo eta ar votadeg man : gronsveliezh a berzh 5 % eus ar wikipedourien ne lavaran ket. Ur fed eo, hag arabat kredin e vefen a-enp an demokratiezh evit kelou se. Lavarout a ran hepken e ranker bezan fur a-walc'h da chom hep rein re a c'houloud d'ar "bobl" pa ouezer mat-tre ne embrego ket ar galloud-se ha ma vo implijet ar reizhwiriegezh-se (légitimité) gant un nebeudik-tre a dud, a zivizo eta evit ar re all en un doare hollveliek eta, a-benn ar fin.\nan eil respont a lavar deomp e oa bet renket ar gudenn un nebeud bloavezhioù zo dija gant Servij ar Brezhoneg hag a veneg ur roll a dud o doa kemeret perzh e savedigezh Geriaoueg al levraouegoù e 1998. An den kentan meneget avat aen deus votet a-enep ar ger holloueziadur en hor votadeg ! N'eus nemet un dra d'ober d'am sonj eo goulenn digant an dud se perak e oa bet degemeret Holloueziadur, ha gwelet e vo ez eus nebeut tre a dud er roll se o deus studiet pizh ar gudenn, kazi sur eo. Da notin ivez ez eo deuet er-maez geriadur an Here dres d'ar poentse. Ne vefen ket souezhet e vefe diazezet dibab an Here war labour ar bodad se. Peogwir ez eus breud war ar ger e kinnigan eta ma vo klasket piv en deus goveliet ar ger nevez se er bodad se, war beseurt diazez, ha piv, e gwirionez en deus studiet e arguzennoù hag o c'havet mat. Gwelout a ran anvioù Martial Menard rener An Here hag Iwan Kadored, implijiad da An Here d'ar poent-se.\n"N'en deus ket ar brezhoneg da vont da heul ar galleg en-cyclo-pédie...". A-du on. "Ret eo dimp kaout doujañs ouzh al labour bet kaset da-benn araozomp."... da lavarout eo ivez bet kaset da benn a-raok 1998 !!! Ober un tabula rasa o tegemer evel gwirionez an Aviel kement ger a zo degemeret gant geriadur An Here, n'eo ket fur.\nUn dra all : an dibab a vo lakaet da dalvezout da heul ar votadeg man en devo moarvat un tamm levezon war ar vrezhonegerion. N'eo ket sur e vo trec'h an dibab se evit kelou-se : pep hini, pep wikipediad zoken, a chom libr, a drugarez Doue, da chom hep degemer evitan e-unan ur ger na gav ket mat, eveljust.\nEvit klozan : Kelc'hgeriadur peogwir eman er yezh. Kelc'houeziadur a gavan re zifetis (n'ouzon ket perak : evel-se eman) ha Holloueziadur kalz re zifetis, faos ha lorc'hus. Gwilhmod 2 Meu 2006 da 09:57 (UTC)\nDaou dra e c'hellan resisañ : ne 'm eus ket soñj ken eus un diviz war klelc'hgeriadur/holloueziadur e emvodoù Termbret, dek bloaz'zo. Ha me, levraouegour a vicher a 'm oa degaset termenoù o tennañ d'al levraouegoù, met ne c'hellan ket lavaret em oa asantet da holloueziadur.\nLuziet eo dispartiañ an "encyclopédies" eus ar geriadurioù pa 'z eus mui a gelc'hgeriadurioù alfabetek eget re renket dre rummatadurioù hag ez eus un indeks alfabetek staget ouzh ar re-se. --Ch. Rogel 2 Meu 2006 da 17:52 (UTC)\nVOTADEG Degemer an termen Holloueziadur e-lec'h Kelc'hgeriadur Sinit gant peder zildenn pe klikit war ar voestig-sinañ (an eil diwezhañ)\nA-du 10 (71,42 %)\n--Fulup 23 C'hwe 2006 da 19:10 (UTC)\n--Neal 23 C'hwe 2006 da 19:48 (UTC)\n--Llydawr 23 C'hwe 2006 da 21:07 (UTC)\n--Yun 23 C'hwe 2006 da 22:47 (UTC)\n--J. Pokorny 23 C'hwe 2006 da 23:11 (UTC)\n--Neert 24 C'hwe 2006 da 08:59:48 (UTC)\n--Tintin Anna 26 Feb 2006 da 22:12 (UTC)\n--Iskomandant Marc'heg 27 C'hwe 2006 da 20:59 (UTC\n--Tzintzuntzan 28 C'hwe 2006 da 16:04 (UTC)\n--Rognogno 2 Meu 2006 da 08:28 (UTC)\nA-enep 4 (28,57 %)\n--Ch. Rogel 23 C'hwe 2006 da 23:09 (UTC)\n--Gwilhmod 25 C'hwe 2006 da 14:56 (UTC)\n--Ar Skalf 26 Feb 2006 da 22:06 (UTC)\n--Paotr 27 C'hwe 2006 da 09:28 (UTC)\nAdtapet diwar « https://br.wikipedia.org/w/index.php?title=Wikipedia:Kendivizoù_reolata/Kelc%27hgeriadur_pe_Holloueziadur&oldid=36847 »\nDernière modification le 2 Meu 2006, à 21:21\nKemmoù diwezhañ degaset d'ar bajenn-mañ d'an 2 Meu 2006, da 21:21.


Pajenn:Troude ha Milin - Ar marvailler brezounek.djvu/54 - Wikimammenn\nPajenn:Troude ha Milin - Ar marvailler brezounek.djvu/54\nteuot a-benn da veza treac’h ha da gaout e berr amzer ho tad hag ho mamm.\nGoude lavaret ann dra-ze, ann hini goz a deuzaz a-zirak Kleze.\nHe-man a reaz penn-da-benn hervez ma’z oa bet kelennet ; en em gavout a reaz e-tal ar wezenn da gresteiz ; pignat a reaz out-hi hep selaou komzou kaer Labous ar wirionez a oe distaget gant-han, kaoued hag all, ha diskennet buhan d’ann traon.\nDioc’h-tu m’en devoe harp d’he dreid enn douar, Kleze, hep diskregi tamm euz ar gaoued, a dennaz euz he c’hodell louzou ar gornandounez koz hag a lekeaz anezho dindan fri ar re a ioa maro eno. Sevel enn ho zav a rejont holl rak-tal, ha goude trugarekaat Kleze, e kimiadchont diout-han ha dioc’h he zaou vreur a ioa bet savet beo da genta. Ann tri vreur neuze a dec’h ac’hano buhana ma c’hell ho divesker kas anezho, hag o veza en em gavet war letonenn ar gornandonnez koz, e welchont anezhi o tont etrezeg enn-ho.\nLaouenik oa, dreist-holl pa zelle oc’h Kleze. — C’houi, eme-z-hi hoc’h euz heuliet va c’helenn, ha mad boc’h euz great. Pevar c’hant vloaz zo emounn ama oc’h alia ar re a zo bet eat da glask Labous ar wirionez, ha petra-bennag n’oa diez ober ar pez a lavarenn, evelato den e-bed, nemed-hoc’h-hu, n’en deoz sentet ouz-in. Ho taon vreur zo ama a oar brema petra dalv va c’homzou-me. Evid-hoc’h-hu, Kleze, va mignoun, n’hoc’h euz\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/54&oldid=144360 »


> Difraeoù melestradurel\nÉ paouez dont da chom da Wened emaoc’h. É paouez dilojiñ e Gwened emaoc’h. Dait e darempred ganeomp.\nAbaoe ar penn kentañ en deus staliet Renerezh an dour hag ar yac’husaat konterioù dour hiniennel (kendioù pe dier).\nHa pa vehec’h perc’henn àr ur ranndi pe un ti, pe ouzh e feurmiñ,\ndait e darempred ganimp evit asantiñ d’ur gevrat koumanantiñ.\nE-giz-se n’ho po ket da c’houzañv :\npaeiñ an dour implijet gant an annezidi gent,\ne vehe troc’het an dour abalamour n’eus ket a gevrat nevez.\nAr paperoù hag an titouroù da roiñ :\nEilskrid ag al lizher-feurm pe an testeni perc’henniezh.\nUn teul identelezh.\nDeiziad an anneziñ.\nNiver a annezidi.\nGant pe hep kannerez-dilhad.\nAnv ha chomlec’h ar berc’henned pe ar feurmerien gent.\nSinañ ho kevrat :\nE burev degemer Renerezh an dour hag ar yac’husaat.\nDre lizher (7, straed Joseph Le Brix, BP 509, 56019 Gwened Cedex).\nDre belleilenn (02 97 01 63 64).\nHo pet soñj da gas ho teulioù ret ha da gas ar gevrat koumanantiñ sinet. Ma ne vehe ket kaset ar gevrat koumanantiñ sinet e vehe dihanet da gas dour deoc’h.\nEurioù : 8 eur 15-12 eur 15 / 1 eur 15-5 eur d’abardaez.\nA Lun da Wener (serr da Sadorn, da Sul ha d’an devezhioù-gouel).\nTerriñ ar gevrat\nMont a rit kuit ag ho ranndi pe ag ho ti. Dait e darempred ganimp.\nNa zisoñjit ket kemenn ez it kuit da Renerezh an dour pemp deiz e-raok da nebeutañ, evit gellout roiñ ho chomlec’h nevez ha lakaat emgav (m’emañ ho konter a-barzh an ti), evit ma vehe savet ar gont. E-giz-se e vo torret ho kevrat koumanantiñ d’an dour ha serret e vo ho konter.\nGoude-se e vo kaset deoc’h ur fakturenn a stad ho kont, ma vo sammet deoc’h ar frejoù meriñ, a sav da 23,92 € PTB (priz d’ar 1añ a viz Genver 2007).\nA-hend-arall ne vo ket torret ho kevrat ha dleet e vo deoc’h paeiñ an implij ag an dour.\nGellout a rit terriñ ho kevrat dre bellgomz ivez (roit dimp sifroù ho meneger implij hag ho chomlec’h nevez evit ar fakturenn), pe dre belleiler.\nSevel ar c’honter\nSavet e vez meneger ar c’honterioù ur wezh ar blez gant implijidi an ti-kêr.\nSavet e vez meneger ho konter dre ret ur wezh ar blez.\nÀr ho fakturenn e vez skrivet da beseurt\nkoulz e vo graet.\nUr gartenn vicherel, merket Kêr Wened àrni, o devez hon implijidi. Ma hoc’h eus disfiz, goulennit o c’hartennoù gante.\nAr gartenn sevel-konter\nMa n’hellhemp ket mont betek ho konter, ma ne vehec’h ket er gêr, e vehe laosket ur gartenn sevel-konter deoc’h, evit ma c’hellhec’h notenniñ àrni sifroù du meneger ar c’honter.\nUr redi eo kas ar gartenn-mañ er pemp devezh àr-lerc’h.\nMa ne rahec’h ket e vehe ret deoc’h lakaat emgav gant un implijad, hag a vehe ret deoc’h paeiñ.\nDiwallit ma vo savet ar c’honter pa vo leuniet follenn stad an ti, mar dilojit.\nTitouroù a bouez a vez roet gant ho konter, a c’hellit implij c’hwi hoc’h-unan evit gwiriañ stad ho staliadur ha gwelet hag-eñ ne vehe ket a veradurioù. Evit dinoiñ ar beradurioù « disgwel » ez eo trawalc’h keñveriiñ ar sifroù skrivet àr meneger ho konter diouzh an noz gant ar sifroù skrivet diouzh ar mintin, hep bout digoret ur c’hog pe implijet an ardivinkoù. Ma’z eo cheñchet ar sifroù e talv ez eus bet ur beradur en un tu bennak.\nEvit bout sur ez eo fizius ha resis ar c’honterioù e vezont cheñchet bep dek vlez gant Renerezh an dour hag ar yac’husaat.\nEvit al labour digoust-se ho po ul lizher en ho poest a zisplego deoc’h pegoulz ez eo bet cheñchet hag a roio deoc’h sifroù ar meneger.\nTu a vo, goude-se, da vont da lenn meneger ar c’honter e ti Renerezh an dour hag ar yac’husaat e-pad tregont devezh.\nMeur a vod da baeiñ a vez kinniget gant Renerezh dour ha yac’husaat Kêr Wened, evit ma vehe ar paeiñ diouzh c’hoantoù pep hini.\nDiv fakturenn ar blez ho po : unan a vo diazezet àr ur priziadur ag hoc’h implij, an hini arall àr an\nimplij gwirion, savet àr ho konter, ha diskontet ar priziadur diàrni.\nAr modoù da baeiñ\nDek savadenn ar blez hag ur fakturenn diskontiñ àr-lerc’h ma vehe bet savet ar c’honter, gant ur steuñvenn baeiñ evit ar blez àr-lerc’h.\nGant un TIP (Chekenn baeiñ etrebankoù) :\nUr chekenn rakleuniet a gaver e traoñ ar fakturenn. Distagit, deiziadit ha sinit an TIP, he lakait er golo-lizher daet gant ar fakturenn, a-gevret gant ho taveennoù bank (RIB) ma’z eo ar wezh kentañ deoc’h ober gant ar mod-se da baeiñ.\nDre savadenn-vank emgefreek :\nDiv savadenn ar blez (furmskrid da bellgargiñ ha da voulliñ).\nDre chekenn :\nLakait an TIP (hep deiziadiñ na siniñ) gant ur chekenn savet àr anv an Deñzorerezh-kêr, e-barzh ar golo-lizher daet gant ar fakturenn, hag o c’hasit da greizenn an enkefiadurioù.\nGant argant laosk :\nE ti Teñzorerezh-kêr Gwened nemetken (kasit ho fakturenn ganeoc’h).\nDre gartenn-vank :\nKasit ar baperenn baeiñ ganeoc’h mar fell deoc’h paeiñ.\n(*) D’ar re na baeont ket dre savadenn viziek c’hoazh e vo kinniget ar servij-se pa vo savet o c’honterioù, etre miz Genver ha miz Gwengolo 2007.\nÀr ul lizher e vo displeget deoc’h penaos asantiñ d’ar mod-se da baeiñ.\nDav eo kas ar goulennoù titouroù da Gêr Wened (Renerezh an dour hag ar yac’husaat).\n(Servij arvalion : 02 97 01 63 63, pl : 02 97 01 63 64)\nEurioù : A Lun da Wener, ag 8 eur 15 da greisteiz ha kard ; 1 eur 15 da 5 eur d’abardaez.\nChomlec’h ha pellgomz ti an Deñzorerezh-kêr :\n29, straed Thiers BP 522\n56019 Gwened Cedex\nPg : 02 97 01 23 74\nPl : 02 97 54 91 17\nEurioù : 8 eur 30-kreisteiz hag 1 eur 15-4 eur d’abardaez\nA Lun da Wener (serr da Sadorn)\nKreizenn enkefiadurioù an Teñzor Publik (evit paeiñ dre chekenn ha TIP) :\nTSA 50 808\n35 908 ROAZHON\nDleet eo d’an holl staliadurioù yac’husaat divoutin (pe « emren »), raktreset pe é vont en-dro, bout gwiriet gant implijidi ar gumun. Edan atebegezh Servij publik ar yac’husaat divoutin (SPANC) emaint bremañ, p’eo krog hennezh gant e gefridioù d’ar 1añ a viz Genver 2006. Sammet e vez ar servij nevez-mañ gant Renerezh dour ha yac’husaat Kêr Wened.\nEn tu-hont da 98 % ag an tiegezhioù e Gwened ez eo staget o c’horzennoù diouzh ar rouedad publik yac’husaat boutin, ar pezh a dalv 31 645 den koumanantet.\nEn ur 467 ti pe lec’h-annez bennak, e Gwened, ez eus c’hoazh ur rouedad yac’husaat emren. Peurvuiañ ez int tier strewet tro-ha-tro Gwened (Meukon, Trewineg, ar Visenn…).\nKontroll ar yac’husaat divoutin : perak ? penaos ?\nEvit al lec’hioù-annez ne oa ket bet staliet enne ar pezh a veze anvet « kan-foll » gwezharall, e vez ret diskouez e tro peurreizh o yac’husaat emren. Da lâret eo ez eo ret da vont en-dro ar staliadurioù bet staliet, evel ar beolioù-brutug, pe ar beolioù « liesdourioù », bout direbech, evel-rezon.\nDre se ez eo rekis dezhe klotañ gant redioù ar reoladoù a warez perzhded an endro, reoù an dourioù-gorre (gwazhioù, lennoù, stêrioù…) hag an dourioù danzouar.\nEvit lakaat da dalvout Lezennaoueg hollek ar strollegezhioù tiriadel ez eo ret d’ar c’humunioù « sammiñ an dispignoù stag ouzh kontroll ar yac’husaat divoutin ».\nDa lâret eo e rank ar c’humunioù gwiriañ kement staliadur yac’husaat emren zo pe a vo àr o zachenn. Hañval eo ar redioù-mañ, termenet gant al Lezenn àr an dour ag an 3 a viz Genver 1992, ouzh kontroll teknikel ret ar c’hirri.\nEdan atebegezh Servij publik ar yac’husaat divoutin emaint bremañ, p’eo krog d’ar 1añ a viz Genver 2006 gant e gefridioù zo renet gant ur reoliadur dibar.\nRET EO DEOC’H SEVEL PE GWELLAAT HO YD\nMa ne za ket rouedad yac’husaat boutin ar gêr betek an takad ma vo savet ti ganeoc’h ez eo ret deoc’h mont diouzh ar peder fazenn-mañ :\n1. Titouroù en ti-kêr (Servij kêraoziñ)\nLenn an dielloù kêraoziñ (POS, PLU) ha lec’hiañ takad ar yac’husaat.\nOuzhpenn ho koulenn kêraoziñ (aotre sevel, goulenn labourioù, testeni kêraoziñ), sevel un teuliad yac’husaat divoutin diazezet àr ur studiadenn douar ha filierenn kaset da benn gant ur burev studi.\nUr furmskrid titouriñ evit kontroll ar empentiñ raktres a vo kavet ganeoc’h en ti-kêr pe pellgarget amañ pelloc’h.\n2. Aotre ar raktres YD\nKasit ur skouerenn ag ho studiadenn douar ha filierenn d’an ti-kêr, ho furmskrid titouriñ leuniet diàr labour ar burev studi hag ho koulenn kêraoziñ (PC, DT) mar bez ezhomm.\nKaset e vo ho teuliad goude da Servij publik ar yac’husaat divoutin (SPANC) Kêr Wened, e Renerezh an dour hag ar yac’husaat, evit ar c’hontroll empentiñ.\nUn ali àr ho raktres a vo roet deoc’h neuze.\nEvezhiadenn : ma n’ho pehe nemet ur goulenn YD d’ober (hep goulenn kêraoziñ) e c’hellit kas ho studiadenn douar ha filierenn hag ho furmskrid titouriñ da Servij publik ar yac’husaat divoutin (SPANC) Kêr Wened, e Renerezh an dour hag ar yac’husaat.\nKit e darempred gant skipailh un embregerezh labourioù ha roit dezhe ur skouerenn ag ho studiadenn douar ha filierenn gant ali displeget an ti-kêr.\nE-pad al labourioù da sevel ho yac’husaat divoutin, hag e-raok ma vehe douaret ar reizhiad tretiñ, e vo ret deoc’h mont e darempred gant ar SPANC evit ur c’hontroll empentiñ, ur sizhunvezh e-raok da nebeutañ.\nGwiriañ a ray hon teknikour àr al lec’h ez eo bet savet ar reizhiad diàr ar raktres aotreet hag hag-eñ zo bet doujet d’ar reoliad.\nRoet e vo un ali àr savadur ho YD :\nMar bez un ali mat e vo kaset deoc’h div skouerenn a rentañ-kont sevenidigezh a-zoare al labourioù. Unan anezhe a vo ret deoc’h siniñ ha kas en-dro.\nMar bez un ali fall e vo ret deoc’h kas da benn ar c’hemmoù goulennet.\n4. Mont en-dro ha kempenn\nAtebeg oc’h àr mont en-dro ha kempenn ho reizhiad YD.\nBep pevar blez well-wazh, ha diouzh ho staliadur, e vo kaset da benn gant ar SPANC kontroll mont en-dro ar staliadurioù hag e wirio e vez goullonderet ar veol liesdourioù evel ma tleer.\nGoulennet e vo ganeoc’h rolloù heuliañ an danvez skarzh.\nNotenn : ul lodenn ag an ti-annez eo ar staliadur yac’husaat divoutin ha ret eo e sevel àr un takad annez.\nBout zo AG ho staliadur YD\nAr wezh kentañ e vo savet stad ar reizhiad àr al lec’h gant hon teknikour ; un ali àr stad ho staliadur a vo roet deoc’h, ha displeget e vo deoc’h ar pazennoù da heuliañ.\nGoude-se e vo graet ur c’hontroll mont en-dro bep pevar blez well-wazh, gant hon teknikour.\nTitouroù : Ti-kêr Gwened\nRenerezh an dour hag ar yac’husaat\n7, straed Joseph Le Brix\nPellgomz : 02 97 01 63 50\nEn ho kourc’hemenn e vez un teknikour a Renerezh an dour hag ar yac’husaat, a roy deoc’h kement titour zo talvoudus evit ar c’hempenn pe ar gwellaat, en ur zoujiñ ouzh ar garta « Perzhded an Endro er Mor-Bihan », bet savet gant ar C’huzul-departamant ha sinet gant Kêr Wened.


Pajenn:Marigo - Buez ar Saent.djvu/232 - Wikimammenn\nPajenn:Marigo - Buez ar Saent.djvu/232\nSant Yan, Hermit.\nguelet ni, nemet ar pez a so comprenet en Aviel ? Ar vertuziou a bratic an hermitet santela a so desquet el Levr sacr-se a lenner hac a ispliquer en oll Ilisou, grit ar pez a zesq deoc’h an Aviel, hac e viot parfet ha Sænt. Ober a reas dezo meur a Gonferanç var pep seurt vertuziou ; mæs dreist pep tra e recoumande ar vertuz a humilite, abalamour, emezàn, an nep ne d’ê quet humbl, a so en danger bras eus e silvidiguez. Rapporti a reas dezo var quemense penaus en devoa aznaveet ur soliter pehini, goude ur vuez mortifiet ha rust bras, en em lesas da veza tromplet gant an drouc-speret. Ar soliter-ze, emezàn, o veza en em arretet gant pligeadur en ur songeson pe un desir dishonnest, elec’h en em sevel, evel m’en devise gallet, dre ur guir binigen, en em lesas da goueza en disesper, a guitaas e solitud, hac en em abandounas da bep seurt direglamanchou.\nAr Sant-mâ a brofetisas ive cals a draou pere a erruas-oll. An donesonn-ze a brofecii pehini en devoa recevet digant Doue, a zeuas da veza quer publia ma teue eus ar broïou pella d’e gonsulti evel un oracl pe ur Profet lequeet gant Doue var ar menez evit discleria e volontez d’an dud. Mervel a eureu er bloaz 394.\nAr soliter-ze, goude beza cunduet ur vuez mortifiet, en em gollas. Pebes sujet evidomp d’en em humilia ha da zizfiziout ac’hanomp hon-unan !\nAr vez en devoa an den maleürus-se da ziscleria e bec’het, a reas dezàn coueza en disesper. Mar ho pe bet ar fragitite da goumeti ur pec’het grevus bennâc, bezit humploc’h, ha liquit evez na zeue ar vez ho pe d’en discleria ha da ober deoc’h ober ur goall coession. Ar vez en occasion-ze a so ur vez maleürus ha diræson, pehihi a zeu eus an orgouill hac ar superbite.\nEvit en em breservi dious ar vez-se quen noasus ha quer pernicius, gouezit penaus an drouc-speret ne d’ê james finoc’h evit hon trompla eguet pa fell deomp ober ur goession vad. An dra-se a erru ispi-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/232&oldid=134336 »


Pajenn:Dizanv - Choége nehué a gannenneu spirituel.djvu/22 - Wikimammenn\nPajenn:Dizanv - Choége nehué a gannenneu spirituel.djvu/22\nO pe chongeoh erhat pègueraent é pad , un étemité l nac é ma ret absolumant ma vehait eit un éternité eurus én Nean, é compagnoneah en Eutru Doué, en ALlef hac er Saïnt, pé eit un éternite malhurus én ihuerñ, guet en diaulet hac er-ré dannet: sans doute hui a vibuehai gùel eit né ret*\nHum humiliet enta dirac Doué, ha goulennet sclerdér ha graece eit commance quemér muyoh a sourci ag un affaer a zou ag ur gonséquance quer bras-cé. Hun Salvér he hanhue én Aviel, en dra hemp quin reauis, en dra hé hunan necessér.\nConsidéret erhat :en ol affaerieu aral, deustou péh quer bras vehent, hac vehai âuestion a ouni ol er bed, n’en dint nitrâ étal en affâer a hou salvedigueah; rac en ol affaerieu aral a zou eit en treu terriein , hac en affer a hou salvedigueah n$ sel . meit en Nean hac en éternite.\nHanèuet ehta ne houès meit un affiaer hemp quin a gonséquance ha requis d’obèr, hou salvedigueah : eit hi gobér èn en dès Douè hpu crouéet , Jesus-Chrouist hou prenet, rac marhuet-é eit oh é partjculiér^ querclous èl aveit 'en ol.\nAh I brasset un estimè azeliet-huï gobée ?g un dra en dès coustet é Ouéd bac é Vuhé de Jesus-Chrouist! Queméret enta er résolution d’en devout muyoh a soin ag un afiier a béhani hun Salvér en dès hum sourciet quement, hac eit péhani pn dès souffret ^uer^bras tourmanteu !\nAdtapet diwar « https://br.wikisource.org/w/index.php?title=Pajenn:Dizanv_-_Choége_nehué_a_gannenneu_spirituel.djvu/22&oldid=149203 »


Cosplay eus GOT, ar rouanez Cersei a zo a-zehoù.\nCersei Lannister zo un dudenn ijinet e bed an heuliad romantoù fantasy A Song of Ice and Fire gant ar skrivagner stadunanat George R. R. Martin, hag an adsevel doare stirad skinwel Game of Thrones. Un dudenn bouezus eo en holl romantoù eus an heuliad ; hec'h adkavout a reer en holl anezho. Ar wech kentañ ma vez anv anezhi zo er romant A Game of Thrones (1996). Cersei a zo rouanez Rouantelezh ar seizh kurunenn. Ezel eo eus an Tiegezh Lannister, unan eus ar re bpinvidikañ ha kreñvañ eus Westeros. Dimezet eo bet dre heg d'ar roue Robert Baratheon, ur wech trec'het gantañ ar renad Targaryan. Da gentañ e oa bet klasket gant he zad dimeziñ anezhi gant Rhaegar Targaryen roue diwezhañ al lignez met dre ma voe nac'het gantañ e voe roet harp gant ar re Lannister d'an emsavadeg gant Baratheon. Ur breur gevell he deus Jaime Lannister hag an daou a zo e karantez. Tri bugel a zo bet ganto met ent-ofisiel ez int re ar roue. Sevel a raio kudenn vras pa varvo ar roue Baratheon ha degas a raio brezel ar pemp roue ('War of Five Kings'). Cersei a zo ur vaouez sot gant ar galloud ha mennet a-grenn da zifenn he bugale.\nEr stirad skinwel eo c'hoariet Cersei Lannister gant Lena Headey. Headey a zo bet meulet evit he roll er stirad skinwel war ar chadenn HBO. Lakaet eo bet he anv evit pemp Emmy Awards for Outstanding Supporting Actress in a Drama Series hag ur Golden Globe for Best Supporting Actress. Er c'houlzad 5, ur stumm yaouank eus Cersei a zo c'hoariet gant Nell Williams.\nSkoed ardamez an Tiegezh Lannister\nAdtapet diwar « https://br.wikipedia.org/w/index.php?title=Cersei_Lannister&oldid=1848209 »\nTudennoù Game of Thrones\nKemmoù diwezhañ degaset d'ar bajenn-mañ d'an 25 Gwe 2019, da 19:38.


Thomas Tew - Wikipedia\nThomas Tew (marvet e 1695) a oa ur morlaer saoz en arvor Rhode Island, en Amerika, er XVIIvet kantved. Lesanvet eo bet the Rhode Island Pirate (morlaer Rhode Island), hag e Kembre e kreder e oa kembreat.\nThomas Tew o kontañ e droioù-kaer, hervez Howard Pyle.\nE gwirionez ne reas nemet div droiad vras preizhata, ha mervel a reas en hini diwezhañ. Met unan eus ar re gentañ e voe o vont gant an hent-mor anvet the Pirate Round a voe redet goude gant tud brudet evel Henry Every ha William Kidd. Ar pep brasañ eus pezh a ouvezer eus buhez Tew a deu eus levr Charles Johnson, A General History of the Pyrates, ma'z eo mesket fedoù ha mojennoù.\nAdtapet diwar « https://br.wikipedia.org/w/index.php?title=Thomas_Tew&oldid=1557029 »\nKemmoù diwezhañ degaset d'ar bajenn-mañ d'an 24 C'hwe 2014, da 17:12.


2017 - Kronikenn 8/9 - An Aotrou Uzel, person Groe (1695-1717) - Emglev Bro an Oriant\n2017 - Kronikenn 8/9 - An Aotrou Uzel, person Groe (1695-1717) >\nAn Aotrou Uzel, person Groe, (1695-1717) - 8/9\n(La Croix de l’Île de Groix 294, 11/07/1909)\n« Surjian ar gêriadenn » taolenn diàr skol David Téniers (XVIIvet kantved)\n« Person Groe en deus goulennet genon un davarn evit e barrez. Lârit dezhañ penaos an dra-se n’am sell ket. » Setu ar pezh a skrive Pontchartrain da gomiser an Oriant.\nTavarn erbet, surjian erbet. « N’hoc’h eus ket da em glemm, a lâre Des Graviers ; bout a zo unan en enez. » Gwir e oa, mes Groeiz er paee dezhañ, pas ar Gouarnamant. An aotrou René Céron, ur major achu dezhañ e servij, a oa daet dre-mañ ur blez pe daou e-raok. Hennezh eo ar c’hentañ surjian daet en hor bro da glask klañvourion hag argant. Un taol tok dezhañ, ha pasomp.\nLestri-brezel ar prantad-se a chome lies daou pe tri deiz dirak Porzh-Tudi da c’hortoz an avel da droiñ mat. Hag a p’o doa dober a zour e veze ret d’ar paour-kaezhien monet get o c’hanotoù betek an Henbont, pa ne oa feutan erbet e Groe. An aotrou de Beauregard, ofisour kastell Porzh-Loeiz, a grap en e spered, da zilost-hañv 1705, penaos get ur feutan e stank Porzh-Tudi e vehe aesoc’h-mat d’al lestri gober dour.\nEñ a skriv da Bariz : « Ni ’savo en tachad-se ur feutan vras a gaso ur riolenn mein he dour betek an aod. An alc’hwez a roimp da ouarn d’an aotrou Person…etc. »\n« Ur feutan, mat er-walc’h », eme Pontchartrain. « Mes ret e vehe neuze sevel ivez ur c’hastell evit he gouarn doc’h an eneberion, ha re ger e kousto an traoù. » Na tavarn, na surjian, na feutan. Krafign ha poulkil, Tudi !\nMoraerion Groe, lâret hon eus eñ dija, a zae un ofisour d’o dastum en enez evit o c’has da servij ar Roue àr al lestri-brezel. Ne servijent ket evit netra ; paeetoc’h e oant evit ar re a-vremañ. Mes dre hirbrezelaat da gleiz ha da zehoù, Frañs a oa daet da vout paour  , ha lies hor Groeiz a oa dav dezhe gortoz o blankoù. Pasianted trawalc’h  o doa, mes gwezhadoù èlkent e kavent hir an amzer. « Aotrou person, a huchent-int neuze, n’omp ket bet paeet ur blez pe daou vlez ’zo. »\nHag ar person madelezhus, dalbezh àr-sav pa oa vad d’ober d’e barreziz, a skrive d’ar ministr evit em glemm. E 1704, e 1706, e 1711 er gwelomp é kas goulennoù sort-se. Ar prontañ ma c’helle, Pontchartrain a responte hag a baee. Pa ne oa netra e yalc’h ar gouarnamant, respont a rae ur sort, ha eñ a gemenne d’e gomisered : « Kentizh m’ho po argant, c’hwi ’baeo Groeiz e-raok ar re all. » Atav e oant mat d’un dra bennak, c’hwi ’wel, lizherioù an aotrou Uzel.\n Pell ha hir en doa padet brezel Hêrezh Spagn, etre 1701 ha 1714, met abaoe 1667 e oa bet armeoù Frañs é kas brezelioù àr meur a dalbenn, ur rivin evit ar vro…\n pasianted trawalc’h : pasianted a-walc’h.


Pere Calders - Wikipedia\nPere Calders pe Pere Calders i Rossinyol (Barcelona, 29 Gwengolo 1912 - 21 Gouhere 1994) a oa ur skrivagner hag un treser eus Katalonia. Unan eus skrivagnerien vrudetañ an XXvet kantved eo, dreist-holl evit e zanevelloù.\nPere Calders a oa bet ganet e 1912 e Barcelona. Studiañ a reas e Skol-Uhel an Arzoù kaer e Barcelona. Pa oa 20 vloaz e labouras evel treser ha kazetenner hag embann a reas e zanevelloù kentañ. Kenlabourat a reas gant Tisner en adsevel ar gelaouenn fentus L'Esquella de la Torratxa. E 1936 ec'h embannas e zaou levr kentañ, an dastumad danevelloù El primer arlequí hag ar romant berr La glòria del doctor Larén, a ginnig perzhioù kustum oberenn Calders, diazezet war an diskiantegezh, an dic'hortoz hag an degouezh.\nE 1937, e-pad Brezel diabarzh Spagn, e emezelas a-youl vat en arme republikan, hag e labouras evel kartennaouer e Teruel. Dastum a reas e eñvorennoù eus ar mare-se el levr Unitats de xoc. Ur wech echu ar brezel, war-lerc'h ur pennad e kamp-bac'h Prats de Molló, ez eas en harlu da Vro-Vec'hiko, e lec'h ma chomas tri bloaz warn-ugent. E-keit-se e kendalc'has da embann danevelloù ha romantoù. Menegiñ a ranker Cròniques de la veritat oculta (1955) ha Demà a les tres de la matinada (1959). Distreiñ a reas da Gatalonia e 1962.\nAnavezet e voe e 1979, pa voe leurennet an oberenn Antaviana, gant Dagoll Dagom, a aozas un nebeud eus e gontadennoù. Gounit a reas Priz Enor al Lizhiri Kataloniat e 1986, ha mont a reas da anaon e Barcelona d'an 21 a viz Gouhere 1994. Div zanevell diwar e bluenn eus "Cròniques de la veritat oculta" zo bet troet e brezhoneg gant Gwenael Emelyanoff hag embannet gant Al Liamm.\nEl primer arlequí (1936)\nLa glòria del doctor Larén (1936)\nCròniques de la veritat oculta (1955)\nGent de l'alta vall (1957)\nDemà a les tres de la matinada (1959)\nL'ombra de l'atzavara (1964)\nAquí descansa Nevares (1967)\nInvasió subtil i altres contes (1978)\nAntaviana (1979), amb Dagoll Dagom\nTot s'aprofita (1983)\nEl sabeu, aquell? (1983)\nDe teves a meves: trenta-dos contes que acaben més o menys bé (1984)\nEls nens voladors (1984)\nTres per cinc, quinze (1984)\nLa cabra i altres narracions (1984)\nUn estrany al jardí (1985)\nEl desordre públic (1984)\nEl barret fort i altres inèdits (1987)\nKalders i Tísner, dibuixos de guerra a L'Esquella de la Torratxa (1991)\nL'honor a la deriva (1992)\nMesures, alarmes i prodigis (1994)\nLa lluna a casa i altres contes (1995)\nCartes d'amor (1996)\nAdtapet diwar « https://br.wikipedia.org/w/index.php?title=Pere_Calders&oldid=1861368 »


Mont e darempred : Ur strollad c’hoariva nevez flamm eo Paritito (miz Mae 2014). Ober a ra gant gallegoù du-mañ ha brezhonegoù du-mañ ivez. E Brest emañ staliet ha labourat a ra e brezhoneg.\nles pieces\tPa gouezh ar mogerioù\nEl lec’h prevez ha publik-mañ, en ur galiri kenwerzh lec’h lire suite\nParitito a ginnigo al lennadenn gentañ eus pezh-c’hoari Privezioù Publik. Heuliet e vo al lennadenn gant un abadenn forum digor d’ar publik da gemer perzh.\nBoued a vo kinniget war al lec’h, d’an dud da gaout plijadur da eskemm war lerc’h an abadenn.\nKenaozet eo an abadenn gant strollad Ar Reuz.\nHo postel Sujed Testenn ho kemennadenn : Na lakait netra amañ :\nGant ur merenn-vihan.\nUn nozvezh kabared evit klozadur ar Festival (...)\nHeuliet e vo an abadenn gant un diviz kaset (...)\nBoued ‘vo kinniget deoc’h war al lec’h gant (...)\nBoued ha boeson a vo war al lec'h.\nNozvezh war ar prim kinniget gant CRIC (...)


South Park a zo anezhi un dresadenn-vev, bet krouet gant an amerikaned Trey Parker ha Matt Stone. Skignet eo war ar rouedad Comedy Central abaoe an 13 a viz Eost 1997. Skignet eo bet evit ar wezh kentañ e Frañs d'ar 17 a viz Gouere 1998 war Canal plus, ha war ar chadenn Comedie abaoe 2002.\nAr rummad tresadennoù bev-se a gont istor pevar mignon, tro 8 bloaz anezho a vev e South Park, ur geriadenn eus Kolorado. Plij a ra dezho implij ur bern gerioù groñs hag hudurezh eo o fent alies.\nStan Marsh : paotr marteze ar muiañ en e reizh eus ar serienn paneve e tisloñk re alies war ar plac’h emañ amourus ganti, Wendy Testaburger. E penn ar strollad emañ tamm pe damm, ha gantañ alies e vez klozet an abadenn gant ur gentel bennak.\nKyle Broflovski : yuzev anezhañ, a zo ur paotrig sensupl tre, abalamour d’e vamm kalz re war e lerc’h. E vreur, Ike e anv, a zo bet adoptet gant e dud. Kanadian eo, ha se zo kaoz n’en deus ket e benn ar memes stumm evit ar re all. Plijout a ra kalz da g/Kyle c’hoari mell-droad gantañ. Ober a ra “Tenn er babig !” eus ar c’hoari-mañ.\nKenny McKormick : a zo bepred e benn skoachet gant e gapuchenn. Gwall digomprenus neuze eo pezh a lâr. Paour-razh eo e familh, hag e vignoned a ra goap outañ alies abalamour d’an dra-se. Drouklazhet vez ar paotr mañ bewezh, hag atav en un doare disheñvel, pezh a laka e vignoned da estlammiñ : « Gast ! Lazhet o deus Kenny ! »\nEric Cartman : Hennezh a zo lart kenañ, droug, penn-gouez, gouennelour, ha paotr outañ e-unan. Abuziñ a ra e amzer en ur lakaat reuz. E vamm, protestantez he deus c’hoariet ba filmoù revr. N’anavezer ket tad Cartman.\nAn dresadenn-vev-mañ a zo ur flemmgan eus ar gevredigezh amerikan. Drezañ e tagont gwir zarvoudoù, gwir dud liammet gant ar relijion, ar politikerezh hag ur bern sujedoù tabou. A-ratozh emañ stank an hudurezh enni. Graet eo evit direnkañ tud zo, pe just-awalc'h tud o deus c'hoant da bismigat. Engouestlet int, ha politikel-kenañ eo an dresadenn-vev-se. Disklêriañ a reont pezh ne blij ket dezho en ur vont pell a-walc'h ganti. Keñveriet e vez South Park alies gant ar Simpsons.\nEmmy Award 2005 : Gwellañ rummad-film evit an abadenn Best Friends Forever\nAdtapet diwar « https://br.wikipedia.org/w/index.php?title=South_Park&oldid=1890993 »\nDernière modification le 1 Gen 2021, à 11:32\nKemmoù diwezhañ degaset d'ar bajenn-mañ d'an 1 Gen 2021, da 11:32.


Impalaer - Wikipedia\nImpalaer zo un titl roet da lod renerien pe rieien, diwars titl an imperator a veze roet d'ar jeneraled kozh en Henroma pa oant bet trec'h war enebourien o bro.\nAr stêr "penn uhel-tre" zo bet hini penn ar riez roman pa oa aet ar Republik roman da get e kreiz ar Iañ kantved kent Jezus-Krist. Ar rieg mod-nevez a zlee kaout pep a ditl uhel : koñsul hag imperator (trec'her) hep ehan.\nAugustus ("An hini benniget") zo bet gwelet evel ar c'hentañ impalaer roman, a renas eus 27 KJK betek e varv e 14 goude JK. Titloù all estreget impalaer hag augustus a yae gant hini an impalaer roman : kaesar ha prinkeps, met kavet e vez anvioù all e broioù henc'hresian : basileus, autokrat, sebastokrat.\nE broioù slav e kaver tsar, diwar kaesar. En Iran (Persia gwechall) ez eus bet un Roue ar Roueed en Henamzer hag ur Shah e-pad mareoù an Istor modern ha kempredel.\nNe chom impalaer·ez ebet hiziv nemet e Japan ; mikado eo e ditl. Biskoazh n'eus bet kalz galloud gantañ, dre ma oa an holl c'halloudoù bedel gant ar shoguned, ha nebeutoc'h c'hoazh abaoe diwezh an Eil Brezel-Bed ha faezidigezh Japan e 1945.\nRoll ar broioù ma'z eus bet impalaerien o renAozañ\nAdtapet diwar « https://br.wikipedia.org/w/index.php?title=Impalaer&oldid=1942034 »


Ur zoetrop, diwar ar gerioù gresianek ζωή zôê "buhez" ha τρόπος tropos "tro", zo un ardivink a ro kammzerc'h ar fiñv dre lakaat skeudennoù difiñv da zibunañ buan.\nSavet eo diwar ur granenn toullet he c'hostez gant faoutoù a-zerc'h. War tu diabarzh ar granenn ez eus ur vandenn warni un heuliad skeudennoù. Pa vez lakaet ar granenn da dreiñ e sell an arvesterion ouzh ar skeudennoù dre ar faoutoù. Dibun ar faoutoù a vir ouzh ar skeudennoù a zispisaat ; dre dizh an dibun-se e teu kammzerc'h ar fiñv.\nAr c'hentañ doare d'ober tresadennoù-bev eo ar zoetrop.\nUr Stroboskopische, ~1830\nAr c'hoshañ zoetrop a zo deuet betek ennomp a voe fardet war-dro ar bloavezh 180 GJK gant an ijinour Sinaat Ting Huan diwar un ardivink da skignañ ezañs ; "An duellenn da lakaat an hunvreoù da wirion" eo troidigezh e anv sinaek.\nE 1834 e voe ijinet ar zoetrop a-vremañ, gant ar jedoniour saoz William George Horner (1786-1837). Dædalum eo an anv a roas d'e ijinadenn, diwar Dedalos, un haroz e mojennoù Henc'hres ; "rod an diaoul" e voe lesanvet gant ar bobl diwezhatoc'h. En hevelep bloavezh e voe ijinet ivez gant ar jedoniour Aostrian Simon von Stampfer (1790 pe 1792-1864), a ijinas ar stroboskopiezh, dindan an anv Stroboskopische.\nAn Dædalum ne reas ket berzh kent ar bloavezh 1867, pa voe breouet gant ar Saoz Milton Bradley hag an Amerikan William F. Lincoln ; hemañ diwezhañ a zilezas an anv Dædalum hag a zistroas da "zoetrop".\nDilezet e voe ar zoetrop gant an dud pa voe ijinet ar praksinoskop gant ar Gall Charles-Émile Reynaud (1844-1918) e 1877, rak skedusoc'h ha spisoc'h e oa e skeudennoù.\nE 1889 e voe ijinet ar film gweñv evit al luc'hskeudennerezh gant an Amerikan George Eastman (1854-1932), ar pezh a roas tu da rollañ kalz skeudennoù war ur ganell hepken. Pa ne c'halle ar zoetrop diskouez nemet 15 skeudenn d'ar muiañ e roas ijinadenn G. Eastman an tu da welet heuliadoù hiroc'h.\nEr bloavezhioù 1860 e voe ijinet bannañ skeudennoù fiñvus war ur voger dre ur zoetrop hag ul letern hud. Adalek 1880 e voe graet heñvel gant praksinoskopoù.\nE 1895 e voe ganet ar sinema, ha dilezet e voe ar zoetrop gant an dud neuze.\nC'hoariell Ting Huan (~180 GJK)\nDre nerzh an aer o pignat e troe elvennoù e laez an duellenn, pep elvenn o tougen follennoù paper a-ispilh, gant tresadennoù warno. Pa veze lakaet an ardivink da dreiñ d'an tizh mat e seblante ar skeudennoù fiñval.\nC'hoariell William Horner (1834)\nUr granenn didoenn lakaet war un ahel eo an Dædalum. Un heuliad tresadennoù zo peg ouzh diabarzh an daboulin tro-dro d'an deun anezhi. Un dek pe daouzek faoutenn zo dasparzhet ingal tro-dro da c'horread diavaez ar granenn, dik a-us ar vandennad skeudennoù.\nA-benn loc'hañ ar c'hammzerc'h a fiñv e ranker lakaat ar c'hoariell da dreiñ ; seul vrasoc'h an tizh, seul flouroc'h dibun ar skeudennoù.\nMeur a zen a c'hall sellet dre ar faoutoù war un dro.\nVideo : ar Masstransiscope\nDilezet e voe ar zoetrop, met disoñjet ne voe ket, pa'z eus bet staliet reoù nevez tost da gant vloaz goude ganedigezh ar sinema.\nZoetropoù er metro\nE 1980 e stalias ar filmaozer amerikan Bill Brand (ganet e 1949) ur zoetrop a-linenn e metro kêr New York. War kae un arsav dilezet anvet Myrtle Avenue e lakaas sevel ur voger enni 228 faout, un daolenn livet gant an dorn a-drek pep hini anezho. Gwelet ur film a ra ar veajourien pa dremen un tren dirak an oberenn anvet Masstransiscope gant hec'h aozer. Nevesaet e voe e 2008.\nMeur a zeoskop a-linenn zo bet staliet e lec'h all abaoe gant arzourion ha gant daranverion.\nJoshua Spodek, un astrofizikour yaouank, a ijinas un doare zoetrop a-linenn a voe staliet e miz Gwengolo 2001 e metro Atlanta a-benn diskouez daranverezh d'ar veajourion. Dre ziabarzh ez eo sklêrijennet ar zoetrop-se a-hed 300 m, gant ugent skeudenn dre eilenn. Buan e voe adtapet ar meizad-se gant kêrioù all er Stadoù-Unanet (Los Angeles, Washington, D.C.), en Azia (Hong Kong, Tokyo) hag en Europa (Budapest, Kiev).\nZoetropoù er bolzioù-c'hoari\nE deroù ar bloavezhioù 1970 ez erruas er bolzioù-c'hoari ur c'hoari anvet Killer Shark, graet gant ar gompagnunezh japanat Sega diwar ar film hollvrudet Jaws gant Steven Spielberg. Dav e oa lakaat ur pezh-moneiz er mekanik evit gallout lazhañ melloù rinkined gant ur fuzuilh.\nBloaz goude ar c'hoarioù video kentañ ne oa Killer Shark nemet ur zoetrop kuzhet en un armel heñvel ouzh re all ar bolzioù. C'hoari mekanikel diwezhañ Sega e voe hennezh.\n9/11 Zoetrope gant Scott Blake\nZoetrop an 11 a viz Gwengolo\nEr bloavezh 2011 e savas an arzour amerikan Scott Blake (ganet e 1976) ur zoetrop a ziskouez dizehan un nijerez eus United Airlines, hini an nijadenn 175, o vont a-benn tour Su ar World Trade Center e New York d'an 11 a viz Gwengolo 2001.\nBrasañ zoetrop er bed (betek-henn)\nE 2008 e voe savet ar Bravia-drome, ur zoetrop dek metr e dreuzkiz ha dek ton e bouez, evit ar gompagnunezh Sony e felle dezhi brudañ he zeknologiezh nevez. Diskouez a ra 64 skeudenn eus ar c'hoarier melldroad brazilian Kaká.\nAr brasañ zoetrop er bed eo hervez an aozadur Guinness World Records.\n↑ David Bordwell, Kristin Thompson (2009), Film History: An Introduction, McGraw-Hill, ISBN 978-0-07-338613-3 (en)\n↑ Joseph Needham, op. cit.\n↑ Urban Photo (en)\n↑ Classic Video Games (en)\nLec'hienn Bill Brand (en)\nLabour Joshua Spodek (en)\nAdtapet diwar « https://br.wikipedia.org/w/index.php?title=Zoetrop&oldid=1891000 »\nKemmoù diwezhañ degaset d'ar bajenn-mañ d'an 1 Gen 2021, da 11:40.


Pajenn:Herri - Skrituriou sakr - Exod, 1861.djvu/72 - Wikimammenn\nPajenn:Herri - Skrituriou sakr - Exod, 1861.djvu/72\ndiouc’h ann niver tud hoc’h euz o choum enn teltou e tastumot.\n17. Ha bugale Israël a reaz evelse ; hag e tastumjont unan muioc’h, eunn-all nebeutoc’h.\n18. Hag e muzuljont diouc’h ar gomor ; hag ann hini en doa dastumet muioc’h n’en doe ket brasoc’h loden, hag ann hini en doa kemeret nebeutoc’h, ne gavaz ket bihanoc’h loden ; mes dastumet ho devoa diouc’h ma helle peb unan dibri.\n19. Ha Moïzes a lavaraz d’ezho : Arabad eo da zen mirout tamm ebed anezhan evit antronoz vintin.\n20. Mes ne zentjont ket out-han, hag hiniennou anezho a viraz lod evit antronoz-vintin ; hag e savaz prenved enn-han, hag e vreinaz ; ha Moïzes a fachaz out-ho.\n21. Dastum a reant eta da vintin peb-unan kement ha ma helle da zibri ; ha pa vije deuet ann heol kre, ann nemorant a deuze.\n22. Mes d’ar c’houec’hved devez e tastumjont ann hanter muioc’h a voed, da lavarout eo, daou c’homorad dre bep den. Holl brinsed ar bobl a zeuaz hag hen danevellaz da Voïzes.\n23. Hag hen a lavaraz d’ezho : Ann dra-ze eo en deuz lavaret ann Aotrou : Ehan ar Sabbat a zo konsakret da Zoue, ha varc’hoaz ema. Ar pez a zo da ober, grit-hen ; ar pez a zo da boaza, poazit-hen ; hag a pez a choumo enn ho tilec’h, mirit-hen evit varc’hoaz-vintin.\n24. Hag e rejont evel ma en doa gourc’hemennet Moïzes, hag ar mann na vreinaz ket, ha ne oe kavet\nprenv ebed enn-han.\n↑ Tri fintad, pe tri chopinad ; ar pez a boëze var dro pevar liour, pe daou ghilogramm.\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/72&oldid=115208 »\nKemmoù diwezhañ degaset d'ar bajenn-mañ d'an 23 Ebr 2018, da 11:23.


Melvile – l’histoire de Saul Miller | Soubenn ar geek\n« Finis terræ\nUnderwater – le village immergé 1 »\nMelvile – l’histoire de Saul Miller\nMelvile a zo ur raktres pinvidik-mor savet gant Romain Renard. Tro-dro d’ur gêr ijinet, Melvile, e Amerika an Norzh, e sav an arzour sonerezh, levrioù bannoù-treset (gant tudennoù disheñvel bep tro) hag all. Ur raktres liesvedia dedennus ha ral (ma fell deoc’h mont da welet pegent pinvidik eo, kit da welet lec’hienn ar raktres). L’histoire de Saul Miller a ziskouez ul lodenn eus buhez Saul, un den war e leve, a zo deuet a-benn da guitaat Melvile ha d’ober studioù. Deuet eo en-dro da vevañ e Melvile, met poan en deus o taremprediñ ar chaseourien a zispriz. Kentelioù a ro d’ur plac’hig, Mia, hag un darempred karantez en deus gant he mamm, Paz. Estregeto hag ur c’houblad amezeien, ne tarempred den ebet. Kregiñ a ra da gaout kudennoù gant daou zen a zeu ingal da glask jeu war e dachenn, kendrec’het eo e heuliont anezhañ hag e klaskont gouzout traoù diwar e benn, traoù en deus c’hoant kuzhat marteze…\nSaul n’eo ket un den direbech, pell alese. Poan en deus o chom sioul hag o taremprediñ an dud all met dizoloet e vo perak e kerzh al levr, en ur prantad ‘m eus kavet eus ar fromusañ. Tresadennoù brav eston Romain Renard a sikour da vat da veizañ an aergelc’h a fell dezhañ reiñ da Velvile, etre buhez simpl met gouez ha kriz, faltazi ha mojennoù lec’hel, nerzh an natur ha levezon fall an dud met dreist-holl ivez bred mad den…\nTizhet on bet gant istor Saul, plijet on gant ar santad digor a zo gant an oberenn, gouzout a ran ez eus traoù all er memes “bed”, daoust din pas kaout c’hoant dre ret mont da selaou ar sonerezh pe da c’houzout re. Ar frankiz a zo gant pep hini da gemer lodennoù zo eus Melvile ha ket reoù all pe da vont a dammoù e bed ar gêriadenn-se a gavan dedennus. Ur raktres dic’hortoz eo me gav ha kuzuliañ a ran deoc’h teurel ur sell, dre an tu a fello deoc’h! Istor ha tresadennoù gant Romain Renard. Embannet gant Le Lombard, d’an 22 a viz Genver 2016.\nThis entry was posted on Gwengolo 21, 2016 at 7:00 g.m. and is filed under Levrioù bannoù-treset with tags Amerika, faltazi, kevredigezh.\tYou can follow any responses to this entry through the RSS 2.0 feed. You can leave a response, or trackback from your own site.


Kazeg - Wikipedia\n(Adkaset eus Kezeg)\nUr gazeg gant hec'h ebeul o tenañ.\nAr gazeg eo parez ar marc'h, ha mamm an eal, pe an ebeul.\n1 Implij ar ger\n2 Sevel kezeg\n5 Sterioù all\n6 Gerioù kevrennek\nImplij ar ger[kemmañ | kemmañ ar vammenn]\nPeurvuiañ e komzer eus kazeg adal an oad a dri bloaz, eus ebeulez pa vez yaouankoc'h.\nE bed ar sevel kezeg-red avat e komzer eus kazeg adal pevar bloaz.\nMa komzer eus kezeg el liester evit komz eus pared kenkoulz hag eus parezed eo peogwir e oa boutinoc'h ar parezed a vije implijet da labourat en atantoù kentoc'h eget ar par.\nPa vez leun ar gazeg e vez laret eo keneb. Ealiñ pe ebeuliñ a ra a-benn unnek miz. Magañ hec'h ebeul a ra betek pevar pe c'hwec'h miz, a-wechoù muioc'h, hervez imor ar vamm, pe hini ar mestr.\nSevel kezeg[kemmañ | kemmañ ar vammenn]\nUnnek miz e vez ar gazeg o tougen hec'h eal. Kontet e vez etre 320-370 deiz. Mareadoù tommder a vez bep 19-22 deiz adalek deroù an nevezamzer betek kreiz an diskar-amzer. Koulz an tommder evit ar c'hezekenned zo diazezet war hirder an deiz, ha kregiñ a ra pa grog an deizioù da hiraat. Se zo kaoz eo ehanet e-pad ar goañv. Ma vije brazezet e-pad ar goañv e vije oc'h ebeuliañ e-pad ar goañv ivez, da lavarout eo d'ar c'houlz yenañ ha gwashañ d'an ebeul. \nUr gazeg yac'h a c'hallfe ebeuliañ bep bloaz, met ne garfe ket ar vistri sevel ur gazeg bep bloaz. An hini a fell dezhañ mont war e gazeg en deus ezhomm unan ha n'eo ket kenep ha ne vag ket hec'h ebeul, rak ankeniet e vez ar c'hezekenned pa vezont dispartiet diouzh o ebeulien, ha ne vez ket aes o dibrañ.\nBezañ kazeg: 1 Bezañ hep netra. 2 (a-wechoù) bezañ mezv\nBezañ kazeg (ganti) : pell diouzh al lec’h a glasker tizhout.\nBerr war e gezeg: berr e anal\nLaouen evel kezeg digerc'h: (tud) displijet bras.\nChom kazeg: chom berr.\nDistreiñ kazeg d'ar gêr: hep netra\nKomz galleg evel peder c’hazeg: komz galleg saout\nMarc’hekaat ar gazeg c’hlas: mont war vor\nOber kazeg: ober tro wenn.\nOber kazeg dre-greiz ar porzh: c’hwitout pa oa graet an taol\nStagañ kezeg ouzh lost ar c’harr: kregiñ dre ar penn fall\nPell emañ Yann diouzh e gazeg: pell emaoc'h diouzh ar gont, diouzh ar wirionez, diouzh ar gaoz.\nSellit ouzh ar ger Kazeg er\nUr gazeg kamm a ya pell.\nDreist moue ar gazeg kozh e vez kabestret an ebeulez.\nPa vez lavaret « hei! » d’ar gazeg wenn E vez lavaret d’an harnez penn-da-benn.\nN’eo ket ar c’hezeg bras A gas ar c’herc’h d’ar marc’had.\nStrakal e skourjezig Ne zastum ket kezeg spontik.\nAr gazeg a vez graet eus un tamm koad\ne stern ar gwiader\ner waskell chistr\nUr gazeg a vez laret eus ur plac'h vras, en un doare dizereat.\nkazeg-koad, anv un evn\nAdtapet diwar « https://br.wikipedia.org/w/index.php?title=Kazeg&oldid=1825615 »\nKemmoù diwezhañ degaset d'ar bajenn-mañ d'an 11 Gen 2019, da 17:22.


Res Gestae Divi Augusti ("Oberoù Aogust-Doue") zo ur skrid-kañv latin savet gant an impalaer roman kentañ, Aogust (–63 - 14) ma kont e vuhez ha ma renabl e oberoù evit ma vijent diskouezet d'ar bobl goude e varv – un doare rentañ-kont eus e amzer er galloud eta,\nUn tamm eus Res Gestae Divi Augusti\n1 Framm ar skrid\nFramm ar skridAozañ\nPetra bennak ma oa bet aozet ar skrid a-hed bloavezhioù, n'eo nemet ur pennadig a-raok e varv, d'an 19 a viz Eost 14, e fizias an tri rollad siellet) er Vestalezed.; sed a oa enne:\nurzhioù war penaos aozañ e obidoù ,\ndanevell e oberoù (en latin index rerum gestarum), a oa da vezañ engravet e taolennoù arem da lakaat dirak e vez-meur e Rom,\nstad an impalaeriezh (breviarium totius imperii), enni an niver a soudarded en armeoù, ar c'hementad a arc'hant en teñzor an impalaeriezh ha hini an impalaer.\nEn eil rollad, anvet Res gestae, a voe engravet an danvez anezhañ war div daolenn arem lakaet ouzh peulioù dirak Bez-meur Aogust, hag eiltaolennoù zo bet graet ha lakaet ouzh mogerioù an temploù niverus a oa bet savet e pevar c'horn an impalaeriezh roman.\nEr pevare, a zo kaoz vras anezhañ c'hoazh, e oa marteze alioù d'ar Sened, ha neuze eta da Tiberius diwar-benn ar politikerezh da gas en-dro en impalaeriezh.\nClaude Nicolet, L’inventaire du monde, Géographie et politique aux origines de l’Empire romain, Fayard, 1988,\nSkrid latin, e "The Latin Library"\nTroidigezh katalanek gant Nicolás Cruz\nRes Gestae på: the Internet Classics Archive (en)\nLife and deeds of Augustus (en)\n↑ Pevar rollad hervez Istor Roma Dion Cassius.\n↑ Suetonius, Buhez Aogust, 101\nAdtapet diwar « https://br.wikipedia.org/w/index.php?title=Res_Gestae_Divi_Augusti&oldid=1856341 »\nDernière modification le 13 Du 2019, à 05:42


Esprit Planète | consobreizh\nBoued hag evajoùAozañ darvoudoù, abadennoù tematek Esprit Planète, gobeledoù restaolet graet e Breizh diouzh plastik adaozet.\nUn nebeut fotoioù: Kinnig hollek: Un embregerezh roazhonat bihan gobeledoù adimplijadus eo Esprit Planète. Graet ha moullet e vezont hor gobeladoù er memes labouradeg " la française des plastiques" e-kichen Gwitreg. Digreskiñ d'ar muiañ saotradur an treuzdougen ha diorren an armerzh lec'hel eo ar palioù. Graet eo hor gobeledoù diouzh plastik adaozet. Ur stolikenn krog pleustrek kennañ ha c'hoarius kennañ zo ganto. Gant honnezh e c'haller dougen meur a c'hobeled war un dro ha dieubiñ e zaouarn e-pad ur prantad amzer oc'h istribilhañ ar gobeled ouzh e chakod.\nKinnig a reomp gwerzhañ gobeledoù (personalaet pe get) pe amprestiñ anezho, evit tus prevez, kevredigezhioù, embregerezhioù …\nSkalfad ar produioù hag ar servijoù: Ober a reomp gobeledoù 25kl pe 50kl, neptu pe livet. Kinnig a reomp zoken ur skalfad ispisial gobeledoù 100% e plastik adaozet ha gobeledoù fluoresus ! Gallout a reomp pourveziñ ac'hanoc'h e kaliroù champagn, gwerennoù gwin ha gobeledoù kafe bihan hag ivez kement produ o do ezhomm aozerien darvoudoù.\nLec'hioù gwerzhañ: Roazhon ha Naoned.\nFichenn identelezh an embregerezh Chomlec'h ar sez sokial: 70 straed Jean Guehenno 35700 Roazhon Pellgomz: 02 90 09 72 73 Lec'hioù produiñ: La Française des plastiques BP4 hent Gwitreg 35680 Louvigneg-Baez\tDeiziad krouiñ: miz Meurzh 2010 Niver a implijidi: 2 Stumm gwirel: EUBA (Embregerezh Unperc'henn Bevennet e Atebegezh)\tKod NOF: 7729Z RUKAD: 521 055 046 00010 Furmskrid darempred dre bostel\nlec'hienn Esprit Planète\nBoued hag evajoùAozañ darvoudoù, abadennoù tematek


Livres en ligne de Renaud Camus : Duane McArus, « Journal d’un autre » (« 20 juin »)\n20 juin. Cette fois-ci quand on s’est présentés au château y avait toute une délégation des Monuments ou ~~~~ ~~~~~~~~~~ ~~~ ~~~~~~~, un truc comme ~~~ / ~~~~ ~~~~~~~~~~~~~~, ~~~~ ~~~~~~~~~~~~, ~~~~ ~~~~~~~~~~~~ ~~~~~~~~~~~ ~~~ ~~~~~ ~~~~ ~~~~~, ~~~~~~~ ~~~ ~~~~~~~, ~~~~~ une histoire de ~~~~~~~~ ~~ ~~~ ~~~~~ ~~~~~ ~~~’~~~ ~~~~~ ~~ ~~~~, ~~~~~~, ~~~~~~~~~, ~~~’~~~ ~~~~~~ ~~~~ ~~~~ ~~~~~~~ ~~~ faire, de toute ~~~~~~, ~~~ ~~~~ ~~~~~ ~~’~~~~~~ ~~~~ ~~~~ ~~~ ~~~~~, ~~~ ~~~~~~ ~~~ ~~~~~~~~~, ~~~ ~~~~ ~~~~~~~~~ ~~~~~~ un sou, et ~~’~~~~~ ~~~~ plus.\nY ~~~~~~ ~~~~~~ ~~~~ ~~~~~~~, ~~~ ~~~~~ ~~ ~~~~ ~~~~~ ~~~~~~ ~~~~, ~~~~~ ~~~~~~, ~~~’~~~~ prof dans un ~~~~~~ ~~~ ~~~~~. ~~~~ ~~~ ~~~~~~ ~~~ ~~~~ ~~~~~~~~~~ ~~~~~ ~~~~ ~~’~~~~~~ ~~~~~ / ~~. ~~~ ~~~~~~~ pas si vieux ~~~ ~~~~~~~~~~ ~~~~ ~~’~~~~~~ ~~~~ / ~~~ ~~~~~~ ~~~~~~ ~~~~~ ~~~~~ ~~’~~~~~~ ~~~~ ~~~~ ~~~~~~~~~, ~~~~ ~~~~~, il fout tous ~~~~ ~~~~~~ ~~~~ ~~~~~~~~~~~~~ ~~~ ~~~~ ~~~~ ~~~~~~~, ~~~~~ ~~ ~~~ ~~~’~~ ~~~~~~~~~ ~~~~~ ~~~ ~~~~~~ ~~~~~~~ trois ou quatre ~~~~~~ ~~~’~~~~~ ~~~~~~~~ ~~~~~ ~~~ ~~~’~~~~~ ~~~~~ ~~~~~~~~ ~~~~ ~~~~. ~~~ ~~~~~~ ~~~~~~ ~~~~~ ~~~~~ ~~~~ ~~~ première fois, rapport ~~ ~~~ ~~~~~~~~~~~ ~~~~~~~~~~~ ~~~~ ~~~~~~~~~~~~ ~~~ ~~~~~~~~~, ~~~~~~~. ~~~ ~~’~~~~ ~~~~~~~ ~~~’~~~~ ~~~~~~~~ ~~~~~~~ ~~~ ~~~~~~ on est arrivés ~~~~~ ~~ ~~’~~~~~~, ~~~ ~~ ~~~~ ~~~’~~~~ ~~~~~~~~ ~~~~~~~~ ~~~ ~~~~~~~, ~~~’~~~~ ~~~~~~~~ ~~~~~~~ ~~~~~ ~~~~~~~~~~ ~~~~ prévu, que tout ~~~ ~~~~~~ ~~~~~~ ~~~~~~ ~~~~~ ~~~ ~~~~~, ~~~~ ~~~~~ ~~~~~~ ~~~~~~~ ~~ ~~~~~~ ~~~ ~~~, ~~~’~~~ ~~~~~~ désolé bla bla ~~~~. ~~~ ~~’~~~~~~~ ~~~~~, ~~~ ~~~~~~~. ~~‘~~~~~ ~~~~ ~~~~ ~~~~~ ~~~’~~~~~~~~~ ~~~~ ~~~ ~~’~~~~~~~~. ~~~~~ ~~~ ~~‘~~~~~~~ pas sur le ~~~~~~~~~~. ~~~~ ~~~~~ ~~~~~~ ~~~ ~~~~~~ ~~~ ~~~~, ~~~~~ excuse.\nN’empêche ~~~~ ~~~~ ~~~ ~~’~~~~ ~~~~~~~~~~~~~~~~~~~ ~~~~ ~~., lui et son ~~~~~~~. ~~~~ ~~~~ ~~~~ ~~~ ~~~~~~~~~ ~~~~ ~~~~~~ ~~~~~ ~~~~~~~ ~~~~~~ ~~~~~~~~~ ~~~~~~ ~~~~~~ ~~~~~~~~ ~~~~~~~~~~~~ ~~~ des conneries comme ~~~, ~~~~~ ~~~~ ~~~~~~ ~~~~~~ ~~~~~ ~~~ ~~~~. ~~~~~~-~~~~~~~ ~~~ ~~~ ~~~~~~~~ ~~~ ~~~ ~~~~~ ~~~~~ ~~~~~ d’autre étaient enfoncés. ~~~~~ ~~~ ~~~ ~~~~~ ~~~~~~~, ~~~ ~~~~~~ ~~~ ~~~~~~. ~~~~ ~~~ ~~~ ~~~~~~~. ~~~~~ ~~~~ ~~~ ~~~~~ elle avait l’air ~~~~ ~~~~~~~~ ~~~~ ~~~~~, ~~~~~~~~~. ~~~~~ ~~~~~ ~~~’~~~~~ ~~ ~~~~~~ ~~~~~~~~~ ~~~~ ~~~ ~~~~~~~. ~~~~~ ~~~~~~~ ~~~’~~~ finissent pas, ses ~~~~~~~~ ~~~’~~~ ~~~~~~~~~~ ~~~~ ~~~ ~~~~ ~~~~~~~~ ~~~~~~~, ~~~ ~~~ ~~~~~~~ ~~~~~ ~~~~~~ ~~~~ ~~~ ~~’~~~~~~~~ ~~~~~ tient dans ta ~~~~~ ~~~~~ ~~~ ~~~~~~~~~~ ~~~~~ ~~~ ~~~~~~ ~~~~~ ~~~ ~~~~~ ~~~~~~ ~~~ ~~~~~ ~~~ ~~’~~~~~~~ ~~~~ ~~~~~~ où il faut, ~~~ ~~~ ~~~~~~~ ~~~~ ~~~ ~~~~~~~~~ ~~~ ~~~~~~~, ~~~ ~~ ~~~~~~~~~~. ~~~~~ ~~~ ~~~~~~ ~~~~~~~ ~~~ ~~~~~~~ c’est quand elle ~~~~~ ~~~~ ~~~~~~~~~ ~~~~~ ~~~~~~~~~ ~~~ ~~~~~~~~ ~~~ ~~~ ~~~~~ ~~~~~~ ~~~, ~~’~~~~ ~~~ ~~~~~ ~~~~~ ~~~~~ encore rien vu, ~~ ~~ ~~~ ~~~~~~~~~ ~~~~~~ ~~ ~~~ ~~~~~~, ~~~~~ ~~~~~-~~~~~ ~~~~~~ ~~’~~~~ ~~~~ ~~~~~~~~~ ~~~~~~ ~~~~~~~~~ ~~’~~~~ rien de le ~~~~~ ~~~~~ ~~~~ ~~~ ~~~~~~ ~~~~~~ ~~~~~~~~ ~~~ ~~~~~ / ~~~~~ ~~~ ~~~~ ~~~ ~~~ ~~~ ~~~~~~~~~~ avec ce minus / ~~’~~~~~~~~~ ~~~ ~~~~ ~~~~~ ~~~~~~~~~ / ~~~ ~~’~~~~ ~~~~~~ ~~~~~ ~~~~~~ ~~~~~ voir.\nEux ~~~~~~~ ~~~’~~~~-~~~ ~~~~ ça serait si ~~’~~~~~~~~ ~~~~ ~~~~~~, ~~~~~ ~~~~ ~~~~~ ! ~~~~ ~~~~~~~~ ~~’~~~~ ~~~~~~~~~ ~~~~~~ ~~~~~~~~~, ~~~~ ~~~~~. ~~~~~ ~~~~~ que quand elle ~~~~~ ~~~~~ ~~~~ ~~~~~~ ~~~~~~~, ~~~ ~~~~~ ~~ ~~~~~~~ ~~~ ~~’~~ ~~~~~~~ ~~~~~~~~~, ~~’~~~ ~~~~~~~~~ ~~~~ ~~~~~ lui résister c’est ~~~~~~ ~~~~ ~~~~~~~~~. ~~~ ~~~~~~~~~ ~~~ ~~~~~~ ~~’~~~~ ~~~ ~~~~~~ ~~~ ~~~~~~ ~~~~~. ~~’~~~~ ~~~~~ ~~~’~~~~~ ~~~~~~ superbien préparé son ~~~~~, ~~~ ~~~~~~ ~~~~~ ~~~~~~~ ~~~ ~~’~~~ ~~~~~~. ~~~~~~ ~~~ ~~ ~~~ ~~~~ ~~~ ~~~~~~ ~~~ ~~~ textes et d’hypertextes ~~~ ~~~ ~~~~~~~ ~~~ ~~~ ~~~~~ ~~~~ ~~~~~ ~~~~ ~~~~~~~~~, ~~~~~ ~~~~~~ ~~~ ~~~~~~~~ ~~~~ ~~~~~~ ~~~~~~~~ en trois coups ~~~ ~~~~~~~~~ ~~ ~~~~ / ~~~~~ ~~~ ~~~~~~ ~~~~~ ~~~~ ~~~~~~~~, ~~~~~ ~~~~~ : ~~~~~ ~~~ ~~~~~~~~~~~~~~ Heidegger, au bout ~~~ ~~~~~~-~~~~~~~ ~~’~~~~~~ ~~~ ~~~~~~~ ~~~~~~~~~~ ~~~’~~~~~ ~~~~~~~~ ~~~~~~ ~~~ ~~~~~~~~~~~ ~~~~ ~~~~. ~~~ ~~~~~ ~~ ~~~~~ des risques, elle ~~~~ ~~ ~~~~ ~~~~ ~~~ ~~~’~~~~~ ~~~~~~~ ~~~ ~~~~~~, ~~~ ~~~~~ ~~~ ~~~’~~~~~ ~~~~~~~~~~~~ ~~~ ~~~~ (~~~ croyez-moi j‘en connais), ~~’~~~~~~ ~~’~~~~~~ ~~~~~~~~~, ~~~ ~~~~~~~~ ~~~~~ ~~~’~~~ ~~~~~~ ~~~~ ~~~ ~~~~~~. ~~’~~~~ ~~~~, ~~~~~ ~~~~ ~~ ~~~~, tout ce que ~~~~~ ~~~~~ ~~~~ ~~~ ~~~~~~, ~~~~~~~~~~~~~. ~~~ ~~~~, ~~~ ~~ ~~~~, ~~’~~~~ ~~~~~~ ~~~~ ~~’~~~ ~~~ ~~~~ petits ennuis avec ~~~~ ~~~~~~~~~. ~~~~~ ~~~~~~ ~~~ ~~~~~~~~, ~~~~~ ~~~~~~ ~~~~~~~ ~~~~ ~~~~ ~~~~~~~~~ ~~~~ ~~~~~~~~~ ~~~’~~~ ~~’~~~~~~ ~~~~~ vider de chez ~~.~~.~~ ~~~ ~~~ ~~~~~ ~~~~~~~ ~~ ~~~~~~ ~~~ ~~~~~~~ ~~~~~ Le Monde. ~~~ ~~~~ ~~~ ~~~~~~ ~~~~~~~~~ à des affaires ~~~~~~~~~~~. ~~~ ~~~~~~~ ~~~~~ ~~~~~~~ ~~~~ ~~~ ~~~~~~~~ ~~~~~~ ~~~~~~~~~. ~~~ ~~~~~~ ~~~~~~, ~~ ~~~~~ ~~’~~~~~~~ ~~~ premier jour, jamais ~~~ ~~~~~~ ~~~ ~~~~~~ ~~~ ~~~~~~~~~~~~~. ~~~ ~~~ ~~~~~ ~~~’~~~ ~~~~~ ~~~~~~ ~~~~~ ~~~~~~, ~~~~~~~~ ~~~ ~~~~ arrive. Mais l’index ~~~ ~~~~ ~~~~~~~ ~~~~~ ~~~~~. ~~~~ ~~~~~~ ~~~ ~~~~~ ~~~~~~~~~ ~~’~~~~~~. ~~~~~ ~~~~~~~ ~~~~~ ~~~~~~~~ ~~ ~~~ index, il a ~~~~ / ~~’~~~~~~ ~~’~~~~ ~~~ ~~~~ / ~~’~~~ ~~~~~~~~ ~~~ ~~ ~~~~~~~~~~~~~~ ~~~~~~ ~~~ ~~~~~~~~ / ~~~ trouve qu’y a ~~~~~ ~~~ ~~~~~ ~~~~~~~~ / ~~~ ~~~~~~~ ~~~ ~~~~~ ~~~~~~~~~~, ~~~ ~~ ~~~~. ~~~ ~~’~~~~ ~~~~~~ ~~~~~ qu’ai renvoyé la ~~~~~~, ~~~~~ ~~~ ~~’~~~~~~ ~~~ ~~~~ ~~~~~~~ ~~~ ~~~~~ ~~~ ~~~~~~ ~~~ ~~~~~ ~~~ ~~~ ~~~~~ ~~~~~~ entre lui et ~~, ~~~ ~~~~ ~~~~~~~ ~~~~~~ ~~~~~ ~~~~ ~~~ ~~~~~~ ~~~~ ~~’~~~~ ~~~ ~~~ ~~~~~~~~~ :\nCombien ~~’~~~~~~~ ~~~~~~~~~ jusqu’à R ? ~~’~~~ dit.\nA punto, ~~~ ~~ ~~~~, ~~~~~ ~~~ ~~~~~~ ~~~~~~~~ ~~ ~~.\nParce ~~~~ ~~~~~~ ~~~~~~~~, ~~~ plus. Heureusement qu’il ~~ ~~~~~~~~~-~~~~ ~~~~~~~~ ~~~ ~~~’~~~ ~~~~ ~~~~~, ~~~ ~~~~~~~~~ ~~~~~~~~ ~~~~~ ~~~~~~~, ~~ ~~~~~ ~~~~~~~~ ~~~’~~~~~ ~~~ met en frais ~~~~~ ~~~ ~~~~ ~~~~~~ ~~~, ~~~’~~~~ ~~~~~~ ~~~~~ ~~~~ ~~~~ ~~~ ~~~~~ ~~~~, ~~~ ~~~ dire.


██ Tiriad dalc'het gant Boko Haram (21/02/2015)\nBoko Haram ("berzet eo deskadurezh ar c'hornaoueg", eus ar saozneg book "levr" hag an arabeg حرامharam "ar fall akuizitet") eo an anv boas roet d'an aozadur anvet ent-ofisiel جماعة اهل السنةللدعوة والجهاد, jamā'at ahl as-sunna li-d-da'wa wa-l-jihād « bodadeg sunnit evit ar prezegerezh hag ar djihad »).\nE 2002 e voe savet al luskad-se hag a stourm feuls ouzh gouarnamant Nigeria. Diazezet eo dreist-holl e biz ar vro hag e bal eo lakaat ar charia, lezennoù an islam, da dalvezout er vro a-bezh.\nLakaet eo Boko Haram war roll an aozadurioù spont gant broioù evel ar Stadoù-Unanet hag aozadurioù evel Kuzul Surentez ar Broadoù Unanet.\nD'ar 7 a viz Meurzh 2015 e tisklêrias rener Boko Haram, Abubakar Shekau, e ra e aozadur al le a feizleunder d'ar Stad Islamek (Da‘ech).\nBoko Haram eo an anv roet dezhañ en haousaeg, ennañ an elfenn haousaek "boko", a dalv kement ha "deskadurezh mod ar c'hornaoueg", pe "deskadurezh laik" (an deskadurezh enebet ouzh an hini a vefe kenteliet er skolioù koranek; "boko" eo ivez an anv roet d'an doare skrivañ haousaek gant lizherennoù latin), mui ar ger arabek "haram", a gaver en islam evit ober anv eus ar pezh a zo "berzet", pe "fall", "direizh". Ster hollek an droienn a zo un dra bennak evel "berzet eo deskadurezh ar c'hornaoueg", pe "pec'hed eo deskadurezh ar c'hornaoueg".\nGant ar sponterezh e ra an aozadur : distrujañ skolioù "fall" ha lazhañ ar gelennerien, ar skolidi, pe o skrapañ (ar skoliadezed eo a vez skrapet dreist-holl), lazhañ kristenien, skrapañ tud evit kaout prizioù daspren, distruj kêriadennoù ha lazhañ an dud enno pa gredont en em sevel a-enep dezho.\nBoko Harām in Nigeria: its beginnings, principles and activities in Nigeria, gant Dr Ahmad Murtadā, Islamic Studies Department, Bayero University, Kano, Nigeria an Norzh. (en)\nAdtapet diwar « https://br.wikipedia.org/w/index.php?title=Boko_Haram&oldid=1715308 »\nDernière modification le 23 Eos 2016, à 00:44


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/44 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/44\nSANT VAZE, XVIII.\nkuit d’ho faea. (27) Koulskoude gant aoun ne deufemp d’ho scandaliza, kea d’ar mor, ha taol eun higen, ha kemer ar c’henta pesk a zavo ; ha pa pezo digoret he c’henou, e kavi eur stater (eur pez arc’hant) ; kemer anezhan, ha ro anezhan dezhe evidoun hag evidoud.\nEN heur-ze an diskibien a dostaaz ouz Jesus, hag a lavaraz : Piou eo ar brassa en rouantelez an envou ? (2) Ha Jesus, o veza galvet eur bugel bihan da zond d’he gavout, a lakeaz anezhan en ho c’hreiz, hag a lavaraz : (3) E gwirionez hen lavaran deoc’h, ma n’en em gonvertissit ket, ha ma ne deuit da veza henvel ouz bugale vihan, ne antreot ket en rouantelez an envou. (4) Piou-benag eta en em izelaio he-unan evel ar bugel bihan-man, hennes eo ar brassa e rouantelez an envou. (5) Ha piou-benag a receo eur bugel evel he-man em hano, a receo ac’hanoun. (6) Mes piou-benag a roio gwall-exempl da unan euz ar re vihan-ze hag a gred enoun, gwelloc’h e vez dezhan e vez staget ouz he c’houzoug eur mean milin, hag e vez taolet e gweled ar mor.\n(7) Malheur d’ar bed abalamour d’ar gwall-exempl ; red eo, evit gwir, e c’hoarvezfe gwall-exempl ; koulskoude malheur d’an den dre behini e teu ar gwall-exempl ! (8) Mar ro d’id da zorn pe da droad leac’h na bec’hi, troc’h anezhan, ha taol anezhan pell diouzid ; rag gwell eo d’id mond er vuez monz pe gam, eget kaout daou zorn, pe daou droad, ha beza taolet e tân eternel. (9) Ha mar ro da lagad leac’h d’id da bec’hi, difram anezhan, ha taol anezhan pell diouzid ; rag gwell eo d’id mond er vuez o kaoud eul lagad hep-ken, eget kaout daou-lagad, ha beza taolet e tân an ifern.\n(10) Likit evez na zisprijfac’h nicun euz ar re vihan-man ; rag hen lavaret a ran deoc’h, ho elez en envou a vel hep ehan faç va Zad pehini a zo en envou. (11) Rag Mab an den a zo deuet da zavetei ar pez a oa kollet. (12) Petra a zeblant deoc’h ? Mar hen deuz eun den kant danvad, ha mar deu unan anezhe da veza dianket, daoust ha na lez ket eno an naontec ha pevar-ugent all, evit mond er meneziou da glask an hini a zo dianket ? (13) Ha mar c’hoarvez dezhan hen kavoud, e gwirionez hen lavaran deoc’h, beza hen deuz muioc’h a joa divarben he-man, eged divarben an naon-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/44&oldid=125571 »


Kelc'h Maksen Wledig: Hag eñ ez eus ur gudenn eus an teodyezhoù e Breizh?\nHAG-EÑ EZ EUS UR GUDENN EUS AN TEODYEZHOU E BREIZH ?\nPetra eo un deodyezh ? Ar ger e-unan a lavar ez eo ar yezh evel m’he c’homzer, enebet ouzh ar yezh evel m’he c’helenner.\nPa vez ar yezh a gomzer yezh a-berzh Stad war un dro ne vez ket kudennoù bras gant an teodyezhoù. Ahelet int war ar yezh-Stad, – yezh ar skol, ar stlenn , ar mererezh, – ha ne bellaont ket nemeur diouti.\nEn enep, en ur vro-suj ma n’eo ket ar yezh vroadel yezh ar Stad ez eo kondaonet da emdreiñ diouti hec’h-unan, o tioueriñ al livenn-gein, an ahel-kempouezañ ma’z eo an arver stadel. Dizunvaniñ a ra, ha disleberiñ :\n– dizunvaniñ, rak ne dalvez ket evit an ezhommoù boutin d’ar vro a-bezh, ha pep korn-bro a zeu da gaout e zibarderioù distagadur, geriadur, yezhadur, – en ur ger e deodyezh o pellaat buan pe vuanoc’h diouzh teodyezhoù ar c’hornbroioù all ;\n– disleberiñ, rak bras eo hiziv ar perzh kemeret gant ar yezh-Stad e buhez an dud ; abred pe ziwezhat e teu poblañs ar vro-suj da ren he darempredoù kevredigezhel e yezh ar Stad sujer ; ar yezh vroadel ne chom dezhi nemet kelc’hiad strizh an tiegezh, – kent steuziañ da vat. Hogen pell amzer a-raok steuziañ ez a he geriadur war baouraat, he yezhadur war laoskaat, – aloubet gant gerioù ha troioù-lavar ar yezh-Stad, – he distagadur war zistresañ. N’eus mui anezhi nemet ur bruzhunadur a drefoedoù. Kenderc’hel d’ober ganti er stad-se a dremen, gant gwir abeg, d’un arouez a warlerc’hiadur.\nAn emdroadur-se zo c’hoarvezet gant ar brezhoneg. Yezh a sevenadur, unvan ha diorreet, e voe betek an 11t kantved. Stagañ a reas da gilañ pa baouezas a vezañ yezh ar gevredigezh a-bezh, pa voe dilezet gant ar renkadoù a oa framm ar Stad. Koulskoude, o vezañ ma oa laosk an darempredoù etre ar Stad c’halleger ha poblañs ar maezioù brezhoneger, e voe gorrek emdroadur an dizunvaniñ-disleberiñ, betek an 19t kantved da nebeutañ. Buanaet e voe trumm an diskar gant ar Reverzhi C’hreantel , ken ma kouezhas ar brezhoneg teodyezhel e-touez yezhoù warlerc’hietañ Europa. Ar c’hêrioù, o tegemerout ar stuzegezh arnevez, o doa degemeret ar galleg war un dro. Ar brezhoneg ne oa ken ’met yezh renkad isdiorreetañ ar vro, ar goueriaded, chomet gant ar stuzegezh rakgreantel.\nPadal, dres o vezañ ma n’he doa ket ar renkad-se kemmet kalz a-hed an amzerioù, n’o doa ket he zeodyezhoù kollet kalz eus barregezhioù an henvrezhoneg . Ar barregezhioù-se avat a chome kousket er yezh ha kollet da vat e vijent bet ma ne vije ket deuet an Emsav da zamantiñ dezho. Labouret e voe a-zevri e-pad tost daou gantved evit saveteiñ kement a c’halle bezañ saveteet eus pinvidigezh an teodyezhoù henvoazel : GREGOR A ROSTRENEN, DOM LE PELLETIER, GONIDEG, MILIN, VALLEE a dremenas dekvloaziadoù eus o buhez o renabliñ geriadur ha yezhadur ar brezhonegoù komzet. Frouezh o strivoù a voe krouidigezh ar yezh lennek.\nDiwir e ve koulskoude reiñ d’ar yezh lennek an teodyezhoù mui pe vui trefoedet da vammennoù nemeto. Ul lec’h bras o devoe ivez ar geltiegourion en he c’hrouidigezh : ERNAULT, VALLEE e-unan, MEVEN MORDIERN a sturias an dibaboù a oa d’ober etre ar stummoù diniver kavet en teodyezhoù dre geñveriañ gant ar furmoù hen- ha krennvrezhonek, kembraek ha kernevek ; dasorc’hiñ a rejont furmoù keltiek da lakaat e-lec’h ar furmoù romanek ha gallek a vastare ar yezh. En ur ger e tiverkjont merkoù an dizunvanadur hag an disleberadur ; bennozh dezho e stage ar brezhoneg da greskiñ en-dro diwar wrizioù ur sevenadur milvedel manet kousket met bev-mat e stuzegezh poblañs ar maezioù. Graet o deus anezhañ en-dro ur yezh a lennegezh hag a zeskadurezh : tiegezhioù o vevañ e kêr a c’hell hiziv desevel ha skoliañ o bugale e brezhoneg hep o dilañsañ e-keñver ar bed ma vevont ; skrivagnerion a embann romantoù, barzhonegoù, studiennoù a bep seurt evit lennerion diazezet e stuzegezh ar c’hêrioù. Un deodyezh vrezhonek arnevez ez eus bremañ.\nE-keit-se emañ an teodyezhoù henvoazel o vont da get buan. Ul lec’hienn voutin e kelc’hiadoù ’zo eus an Emsav eo hirvoudiñ da giladenn ar brezhoneg er bobl. Hag-eñ ez eus da vezañ prederiet gant steuzidigezh an teodyezhoù henvoazel ? Sellomp ouzh ar gudenn : ar yezh lennek he deus dastumet ar pep pouezusañ eus pinvidigezh an teodyezhoù ; renet eo bet al labour gant aked ha gouiziegezh. Tu a vo bepred da soñjal en dije gallet bezañ renet gant brasoc’h aked ha brasoc’h gouiziegezh c’hoazh ; tu a zo ivez da glokaat al labour-se keit ha ma tregern c’hoazh teodyezhoù war ar ploue. Hogen echu eo mare krouidigezh ar yezh lennek : diazezet eo he yezhadur, termenet eo doareoù he geriadur, tonket eo an dibaboù bras a-zivout hec’h emdroadur ; an degasadennoù o tont eus an teodyezhoù henvoazel ne c’hellint ken bezañ nemet klokaennoù darnel o tennañ d’ar munudoù.\nAr braz eus strivoù ar yezh n’emañ ket ken war an tu-se. Emaomp bremañ en ur marevezh all : hini diazezidigezh ar brezhoneg evel yezh-Stad, – evel yezh an deskadurezh en holl zerezioù hag en holl skourroù, yezh ar mererezh, yezh an armerzh, ar ouezoniezh hag ar micherioù, yezh an darempredoù broadel hag etrevroadel, en ur ger, yezh ar gouarnamant. E gwir, ar marevezh-mañ n’eo ket ur marevezh eus ar yezh hec’h-unan ; mar boe krouet yezh lennek ha lennegezh hep ma kenlabouras un niver bras a dud, hep ma voe kemmet kalz traoù er vro, ne vo ket kenkoulz evit ar marevezh o ren : ne vo ar brezhoneg yezh-Stad nemet pa vo ur Stad Vrezhon evit ober gantañ. Er marevezh politikel emaomp war-lerc’h ar marevezh lennegel.\nDre-se ne c’hell ket bezañ a gudenn eus an teodyezhoù ken. Hetiñ a dleer ma ve diazezet ar Stad a-raok ma vo aet da get an teodyezhoù henvoazel diwezhañ, evit abegoù diseurt. Met an hetoù-se o-unan zo ur broud evit difraeañ sevel ar Stad, ha nann evit ampellañ tremenvan an teodyezhoù.\nAn teodyezhoù henvoazel zo tonket da lezel al lec’h gant an deodyezh arnevez. Ar c’hudennoù, mar’d eus, zo kudennoù kelennadurezh ar yezh lennek d’an deodyezherion henvoazel. Anat eo n’o deus ket tud Reter Breizh an hevelep kudennoù ha tud ploue ar C’hornog evit deskiñ ar yezh. Kalz aesoc’h eo da blouezidi ar C’hornog e keñverioù ’zo. Met ar gudenn-se, goude-holl, a sell ouzh kalvezerezh ar c’helenn ha n’eo ur gudenn bolitikel e nep doare. Emsav04. Ebrel 1967.


Milena Kregs - 15-06-2016\nYann, ur skrivagner eus ar wellañ tout e Breizh, hag ur stummer dispar, gouest da dreuzkas ar blijadur o lenn, o skrivañ, gant ur brezhoneg saourus. Kurius, ur penn bras, un Aotrou '’giz n'eus ket kalz. Mersi deoc'h Yann ! Ha mersi da skipailh Brezhoweb !\nClement Frilley - 09-05-2016\nKroget em boa da lenn al levr-mañ ha kalz plijet on bet gant doare-skrivañ Yann Gerven. An danevell gentañ a zo dreistordinal, skrivet en ur yezh vrav ha bev war-un-dro. Laouen-tre e oan o vezañ sellet ouzh an abadenn-mañ hag o c'hoût hiroc'h diwar-benn sell Y.Gerven a-fed ar pezh a blij dezhañ skrivañ ha penaos... Koulz lavaret e sav-poent diwar-benn ar skrivañ. Mersi evit an abadenn !


Buhez ar Sent/1912/Stanislas Kosta - Wikimammenn\nBuhez ar Sent/1912/Stanislas Kosta\n◄ Martin Stanislas Kosta Josaphat Koncewitch ►\nKommunian rê sul-gouel ; yun a rê derc’hent an deiou ma tlee tostât ouz an dôl zantel ; n’ee d’ar skol, na mintin, na noz, hep tremen dre an iliz ; bemde e kleve diou oferen ; dougen a rê alïes eur gouriz reun ; ne wele den ebet nemet pa veze ouz tôl, ha pa digoueze gant unan bennak lavaret eur gomz treuz bennak, e tec’he raktal. Daou vla so e rene ar vue-ze, pa gouezas klanv. Goulenn a reas ma vije digaset d’ezan e zakramanchou, mes ar re a oa war e dro, hag e vreur zoken, o devoe ar grizder da chom hep e chilaou. An den yaouank a ’n em erbedas neuze ouz an itron santez Barba, hag an êle a deuas da rei d’ezan bara an nenv. Eur wech-all, ar Werc’hez gant he mabig Jezuz a deuas d’he gaout, hag a zisklerias d’ezan ne varvje ket c’hoaz : « Mes red eo d’ec’h, emezi, mont en Kompagnunez Jezuz.»\nAdtapet diwar « https://br.wikisource.org/w/index.php?title=Buhez_ar_Sent/1912/Stanislas_Kosta&oldid=38458 »\nKemmoù diwezhañ degaset d'ar bajenn-mañ d'an 9 Gou 2012, da 12:21.


Pajenn:Catechis, 1814.djvu/115 - Wikimammenn\nEPAD AN OFERN.\nE commançamant an Ofern.\nMa Doue, ra vo an Oferen-màn ur feunteun a c’hraç hag a visericord evidoun. Ra lacaï em speret hac em c’halon un desir bras da vea, evel ma tleàn, anaoudec mat eus ho madelezou. Ra vezin prest da anduri pep tra evit ho Map adorabl, o velet ar pez en deus anduret evidoun. Hoc’h adori hag o trugarecaat a ràn. Ra blijo deoc’h, dre veritou Jesus-Christ, ar servich hag an enor a rentàn deoc’h.\nEpad ar Gonfiteor.\nMa Doue, leun eo ma Ene eus an dristidiguez ar vrassa, o sonjal em pec’hejou. Ma c’houstianç am pic hag am zourmant, o tigaç sonch din eus ma ingrateri dinatur. Ruzia a ràn gant mez en ho presanç, ma Doue. Ne glasquàn quet golo na cuzet ma fec’het. Mæs c’hui so un Doue leun a vadelez, ne fell quet deoc’h ma c’holl, sellet a drue oc’h ma c’halon glac’haret.\nPa sao ar Belec oc’h an Auter.\nMar deu ho justiç d’ober din crena, ar sonch eus ho madelezou ar ro couraich din. Ober a reont din tostaat ouzoc’h gant fianç, Tad trugarezus, roet an dorn d’ar Map prodig\nAdtapet diwar « https://br.wikisource.org/w/index.php?title=Pajenn:Catechis,_1814.djvu/115&oldid=144687 »\nKemmoù diwezhañ degaset d'ar bajenn-mañ d'an 10 Eos 2018, da 12:35.